Summary: Festivaalin järjestäjä yrittää paraikaa löytää rahoitusta, jotta palkkiot voitaisiin maksaa.

Kulttuuri- ja taidetapahtumat ja -näyttelyt

Tänä keväänä ensimmäistä kertaa Helsingissä järjestetty seksuaalivähemmistöjen festivaali Querelle on taloudellisissa vaikeuksissa.
 Kaksi kuukautta tapahtuman järjestämisen jälkeen osa artisteista ei ole vieläkään saanut maksuja esiintymisistään.
 Muun muassa drag-taiteilija  Marko Vainio  ei ole saanut esiintymispalkkiotaan.
 – Kyllä tässä joku on pahasti mennyt pieleen. Jos kassassa olisi rahaa, niin kyllä ne laskut olisi maksettu, Vainio sanoo.
 Järjestäjä myöntää, että kassa on tyhjä
 Queer-, homo-, trans- ja drag-kulttuurien ympärille järjestetyn festivaalin järjestäjä  Jaakko Parkkari  myöntää, että kaikkia palkkoja ei ole pystytty maksamaan. Festivaali jäi Parkkarin mukaan noin tuhannella henkilöllä kävijätavoitteestaan.
 – Ensimmäinen vuosi on aina vaikea, sillä kaikki perustuu olettamuksiin. On vaikea arvioida, kuinka paljon tulee ihmisiä ja kuinka paljon saadaan apurahoja ja sponsoreita.
 Parkkari myöntää, että kassa on nyt tyhjä. Juuri tänään hän kertoo olleensa neuvottelemassa festivaaleille lisää rahoitusta, jotta kaikki laskut saataisiin maksettua ja seuraavaa vuotta päästäisiin suunnittelemaan.
 – Pyrimme nyt laajapohjaisesti löytämään apurahoja, yhteistyökumppaneita ja yksityistä rahaa. Selvitystyö on kesken.
 "Kutsuvieraat eivät saaneet ilmaisia juomia ja ruokia"
 Querelle-festivaali järjestettiin huhtikuun lopussa Vallilan konepaja-alueella sijaitsevalla yli satavuotiaalla The Train Factorylla.
 Esiintyjänä festivaaleilla olleen Marko Vainion mukaan paikalla oli paljon vapaalipulla sisään tulleita. Vainio sanoo jo silloin ihmetelleensä, miten festivaali voi olla kannattava.
 Parkkari kiistää nämä väitteet.
 – Artisteilla ja osalla henkilökuntaa oli rannekkeessa saldo, joilla sai lämpimän aterian ja muutaman juoman. Lisäksi oli jonkin verran kutsuvieraita, että mahdollisimman moni pääsi tutustumaan tapahtumaan varsinkin näin ensimmäisenä vuotena, mutta ei näissä kutsuvierasrannekkeissa ollut mitään ilmaisia juomia tai ruokia.
 – Se menee aina juuri näin, että kun tulee tappiollisia vuosia, huhut lähtevät liikkeelle rikkinäisen puhelimen tavoin. Mutta ei tuo pidä paikkaansa, Parkkari sanoo.
 Festivaalille toivottu jatkoa
 Tappiota lukuun ottamatta tapahtuma onnistui Parkkarin mukaan muutoin hyvin.
 – Se sai paljon hyvää palautetta, ja sille on toivottu jatkoa.
 – Tämä on kovin ikävä tilanne artisteille. Mutta kaikkemme tehdään, että pääsemme kuiville ja kaikki saavat sen minkä kuuluu, Parkkari sanoo.
 Hänen mukaansa Querellen konsepti on ainutlaatuinen.
 – Tulevaisuus sinänsä näyttää lupaavalta, kunhan tästä kuopasta päästään ylös. Uskon, että tämä voisi olla ihan järkevää liiketoimintaa sen jälkeen.
 Lue myös:
 "Näin Berliini ei Helsinki ole koskaan ollut" – katso millaiselta näyttää Suomen suurin queer-tapahtuma, Querelle

Sateenkaariväen ympärille syntynyt Querelle-festivaali talousvaikeuksissa – Kaikki esiintyjät eivät ole saaneet palkkioitaan


Summary: Saksan mediassa käsitelty liittokansleri Angela Merkelin terveydentilaa maltillisesti.

Saksan kristillisdemokraattinen unioni (CDU)

Saksan liittokansleri  Angela Merkel  osallistui perjantaina tavalliseen tapaan G20-maiden kokoukseen Japanin Osakassa.
 Merkelin vointi kiinnostaa nyt tavallista enemmän, sillä hänen nähtiin torstaina vapisevan julkisessa tilaisuudessa jo toistamiseen lyhyen ajan sisällä. Merkeliä pidetään Euroopan vaikutusvaltaisimpana poliitikkona.
 Saksan hallitus on vakuuttanut liittokanslerin voivan hyvin.
 – Kuten näette Osakan kuvista, liittokansleri on erittäin aktiivinen ja terve. Hän tekee työtään ja sovituista tapaamisista on pidetty kiinni, Saksan hallituksen tiedottaja  Martina Fietz  totesi uutistoimisto AFP:n mukaan.
 Vapinan syyksi kerrottiin helle
 Merkel, 64, vapisi silminnähden torstaina, kun hän tapasi Saksan presidentin  Frank-Walter Steinmeierin  Berliinissä. Hänelle tarjottiin vesilasillista, mutta hän kieltäytyi siitä.
 Edellisen kerran Merkelin nähtiin vapisevan, kun hän vastaanotti viime viikolla Ukrainan presidentin  Volodymyr Zelenskyin  Berliinissä. Silloin vapinan kerrottiin johtuvan nestehukasta ja liiasta kahvin juonnista.
 Merkel kertoi tuolloin voineensa jälleen paremmin juotuaan vettä. Torstain tapahtumille ei ole annettu tarkempaa selitystä.

 Saksaa ovat koetelleet viime päivinä kovat helteet.
 Merkelin on nähty vapisevan aiemminkin julkisesti vuonna 2017, kun hän osallistui sotilaalliseen seremoniaan Meksikossa. Myös silloin helteet olivat kovat.
 Britannian yleisradioyhtiö BBC:n mukaan  Merkelille tehtiin silloin terveystarkastukset, joissa kaiken todettiin olevan kunnossa. Esimerkiksi viitteitä vapinaa aiheuttavasta Parkinsonin taudista ei löydetty.
 "Tuskin siinä tilanteessa ajatus on kirkkaana"
 Myös asiantuntijan mukaan ihmisen elimistö voi ajautua kuumuudessa vapinaa tai kramppeja aiheuttavaan tilaan.
 – Elimistön lämpeneminen, nestehukka ja suolojen poistuminen elimistöstä voivat aiheuttaa värinää, kuvailee lämpöfysiologian erikoisasiantuntija  Sirkka Rissanen  Työterveyslaitoksesta.
 Kun ihminen hikoilee paljon, hänen elimistöstään poistuu suoloja, jotka säätelevät lihasten toimintaa. Silloin ihminen voi alkaa väristä tahtomattaan.
 Rissasen mukaan eri tekijät voivat altistaa ihmistä kuumuuden aiheuttamille oireille. Esimerkiksi stressi voi heikentää ihmisen kykyä sietää kuumuutta, sillä elimistö on jo valmiiksi eräänlaisessa hälytystilassa.
 – Erilaiset sairaudet voivat altistaa niin, että kuumuus vaikuttaa voimakkaammin. Myös ikä vaikuttaa elimistön säätelykykyyn, kun verenkierto ja verisuonten kimmoisuus vanhemmiten heikkenevät.
 Myös energiavaje ja aivojen hiilihydraattivaje voi aiheuttaa vapinaa. Kuumalla myös ruoka maistuu heikommin.
 Nestehukan tai elimistön kuumenemisen iskiessä tarvitaan lepoa, rauhoittumista ja tietenkin nesteytystä.
 – Tuskin siinä tilanteessa ajatus on kirkkaana. Ainakaan mitään fyysistä työtä ihminen ei pysty tekemään, Rissanen sanoo.
 Saksassa asiaa on ruodittu melko maltillisesti
 Saksan mediassa Merkelin terveydentilaa on spekuloitu jopa yllättävän vähän. Televisiokanava ARD:n pääuutislähetyksessä asiaa ei edes mainittu torstaina. Laajimmin aihetta on ruotinut Bild-lehti.
 Saksassa poliitikkojen yksityistä elämää pengotaan mediassa vähemmän kuin esimerkiksi Britanniassa tai Yhdysvalloissa. Myös Merkel on varjellut yksityisyyttään tiukasti.
 Saksalaisissa lehdissä on pohdittu kuitenkin sitä, onko Merkelin terveydentila hänen yksityisasiansa vai ei.
 Laatulehti Frankfurter Allgemeine Zeitung  piti kysymystä Merkelin terveydentilasta oikeutettuna. Johtavien poliitikkojen terveydentila vaikuttaa heidän toimintakykyynsä, eikä näin ollen ole vain yksityisasia,  Die Welt puolestaan kirjoitti .
 Tagesspiegel-lehti puolestaan muisteli , miten Saksassa on sen historian aikana salattu liittokanselereiden terveysongelmia. Liittovaltion ensimmäisen liittokanslerin  Konrad Adenauerin  keuhkokuumeesta ei kerrottu, kuten myös  Willy Brandtin  masennuskausista ja  Helmut Kohlin  eturauhasongelmista.
 Heinäkuussa 65 vuotta täyttävä Merkel on toiminut Saksan liittokanslerina vuodesta 2005 lähtien. Hän on tunnettu ahkerana ja kylmähermoisena johtajana. Merkel on tehnyt töitä pitkään äärimmäisen paineen alla.
 Saksan liittokansleri Angela Merkel osallistuu perjantaina alkaneeseen G20-maiden kokoukseen Osakan kaupungissa Japanissa.  Kiyoshi Ota / EPA
 Merkelin kaudella Euroopassa on ratkottu muun muassa eurokriisiä, pakolaiskriisiä, Ukrainan sotaa ja Britannian lähtöä Euroopan unionista.
 Liittokanslerin terveydentilassa ei ole ollut suurempia ongelmia – Merkel on ollut sairauslomalla hyvin harvoin. BBC:n mukaan Merkel on tunnettu kovasta kestävyydestään esimerkiksi yömyöhään venyvissä tiukoissa EU-kokouksissa.
 Merkel luopui kristillisdemokraattisen puolueen johtajan tehtävästä joulukuussa 2018. Merkelin aikomuksena on ollut kuitenkin toimia liittokanslerina kautensa loppuun eli vuoteen 2021 asti. Sen jälkeen hänen on määrä luopua tehtävästään.
 Lue myös:
 Angela Merkel sai jälleen tärinäkohtauksen kameroiden edessä – jo toinen tapaus kymmenen päivän sisällä

Eilen vapissut Angela Merkel porskutti G20-kokouksessa – Ikä, stressi ja sairaudet voivat pahentaa kuumuden vaikutuksia


Summary: Kuumuus on vaatinut kuolonuhreja Ranskassa ja Espanjassa.

Ranskassa on mitattu perjantaina iltapäivällä maan kaikkien aikojen kuumin lämpötila. Kaakkois-Ranskassa Carpentrasin kaupungissa lämpötila nousi 44,3 asteeseen. Aiempi ennätys oli 44,1 astetta samalla suunnalla Montpellierin alueella elokuussa 2003.
 Suuri osa Eurooppaa on kärsinyt koko viikon kovasta helteestä. Ranskan ilmatieteenlaitos on julistanut korkeimman kuumuuteen liittyvän hälytystilan neljällä eteläisellä hallintoalueella Marseillesta Montpellieriin.
 Espanjassa ainakin kaksi ihmistä on kuollut kuumuuteen Europa Press -uutistoimiston mukaan. Neljä ihmistä on hukkunut Ranskassa paettuaan hellettä veteen. Ranskassa myös 6-vuotias lapsi loukkaantui vakavasti, kun rikotusta palopostista suihkusi vettä kovalla paineella.
 Pariisissa vilvoitusta on etsitty suihkulähteistä. AOP
 Viranomaiset ovat kehottaneet kansalaisia varovaisuuteen.
 Helleaalto lisää saasteita ja ruuhkauttaa sairaaloita. Ranskassa neljä tuhatta koulua on suljettu helteen takia. Kouluvuoden loppua juhlistavat karnevaalit on peruttu. Auki jääneissä kouluissa oppitunteja pidetään ulkona varjossa ja lapsia suihkutetaan vedellä.
 Ranskan pääministeri  Edouard Philippe  perusteli tiukkoja varotoimia vuoden 2003 helleaallon seurauksilla. Silloin 15 000 ihmistä kuoli ennanaikaisesti kuumuuden takia.
 Ranskan ilmatieteenlaitos kertoi, että keskiviikkona mitattu Ranskan keskilämpötila, 34.9 astetta Celsiusta rikkoi jo kesäkuun lämpötilaennätykset.
 Metsäpalon tuhoja Tarragonassa Kataloniassa. Jaume Sellart / EPA
 Espanjassa palaa paljon metsää
 Koillis-Espanjassa Kataloniassa sadat palomiehet ovat yrittäneet sammuttaa maastopaloja jo kolmatta päivää. Viranomaisten mukaan jopa 20 000 hehtaaria maastoa on vaarassa palaa. Palon uskotaan saaneen alkunsa, kun kananlanta syttyi itsestään maatilalla.
 Italiassa hälytystila on julistettu 16 kaupungissa. Väestönsuojeluviranomaiset jakavat turisteille vettä Rooman matkailukohteissa.
 YK:n ilmatieteellisen järjestön WMO:n mukaan tämä vuosi tulee olemaan historian kuumimpia. Vuodet 2015 - 2019 nousisivat näin historian lämpimimmäksi viisivuotiskaudeksi.
 Järjestön mukaan on liian aikaista sanoa, liittyykö Euroopan kuumuus ilmastonmuutokseen. WMO:n edustaja Clare Nullis sanoo kuitenkin, että kasvihuoneilmiön myötä helleaalloista tulee kovempia, pitkäkestoisempia ja ne alkavat aiemmin ja loppuvat myöhemmin.

Ranskassa rikkoutui kaikkien aikojen helle-ennätys: 44,3 astetta


Turun hovioikeus on korottanut taposta annettua tuomiota. Vuonna 1982 syntynyt mies on tuomittu 11 vuoden vankeuteen tamperelaisen naisen taposta.
 Pirkanmaan käräjäoikeus oli aiemmin asettanut tuomioksi kymmenen vuotta ja neljä kuukautta vankeutta.
 Vuonna 1972 syntynyt nainen löytyi kuolleena omakotitalosta Tampereen Lielahdesta syyskuussa 2017. Tekotapa on ollut hovioikeuden arvion mukaan julma.
 Tapon lisäksi mies tuomittiin kahdesta lähestymiskiellon rikkomisesta, varkaudesta ja maksuvälinepetoksesta.
 Surma herätti valtakunnallista keskustelua lähestymiskielloista.
 Esitutkinnan mukaan mies oli rikkonut perheensisäistä lähestymiskieltoa kahdesti. Ensimmäinen lähestymiskielto oli määrätty elokuussa 2017 eli vain kuukautta ennen naisen kuolemaa.
 Ensimmäisellä kerralla miehen rikottua lähestymiskieltoa poliisi poisti miehen asunnosta. Toinen kerta johti siihen, että nainen menehtyi miehen teräaseella aiheuttamiin vammoihin.
 Mies oli aiemmin tuomittu Länsi-Uudenmaan käräjäoikeudessa lähestymiskiellon rikkomisista.
 Esitutkinta herätti huomiota myös, koska poliisi julkaisi poikkeuksellisesti kuvan epäillystä tämän löytymiseksi.
 Lue lisää:
 Naisen taposta yli 10 vuotta vankeutta – tuomittu rikkoi kahdesti lähestymiskieltoa
 Lielahden surmaa käsitellään todennäköisesti vielä hovioikeudessa

Hovioikeus korotti tappotuomiota: Mies rikkoi lähestymiskieltoa kahdesti


Summary: Löydetyt kulta- ja hopeapitoisuudet ylittävät paikoin kannattavuusrajan. Lisänäytteitä otetaan vielä loppukesästä.

Soinin kunnan alueelta Etelä-Pohjanmaalta on löydetty merkittävät kulta -ja hopeaesiintymät.
 Soinin kunta ja varauksen alueelle tehnyt Mineral Exploration Network Oy (MEN Oy) tiedottavat, että löydetyt kultapitoisuudet ylittävät paikka paikoin kannattavuusrajan.
 – Tämä on jälleen yksi asia, joka voi tuoda meille kultaista tulevaisuutta, sanoo noin 2000 asukkaan kunnan kunnanjohtaja  Juha Viitasaari .
 Esiintymiä on arviolta 10-20 kilometrin kaistaleella Soinin luoteis- ja pohjoisosissa. Alueen kultaesiintymiä on tutkittu aiemmin melko vähän, vaikka paikalliset malminetsijät ovatkin löytäneet viitteitä kullasta.
 Koeporauksia, jos näytteet ovat hyviä
 MEN Oy on ottanut Soinin alueelta maaperänäytteitä viime kesänä. Juha Viitasaaren mukaan ensi elokuussa on tarkoitus ottaa lisää näytteitä ja, jos ne tuottavat hyviä tuloksia, aloittaa koeporaukset.
 – Jos oletetut parhaat esiintymät pystytään kohdentamaan, selvitetään koeporauksilla lisää. Viitasaari sanoo.
 Mahdolliset koeporaukset tehdään yhteistyössä maanomistajien kanssa.
 – Kaikki maastoon vaikuttava toiminta toteutetaan vain maanomistajan luvalla, vaikka varaus onkin olemassa, kertoo MEN Oy:n yhteyshenkilö  Petri Ylinen  tiedotteessa.
 Ylisen mukaan yhtiön kahden vuoden varaus alueelle umpeutuu tulevana syksynä, minkä jälkeen varausilmoitus muutetaan viisivuotiseksi malminetsintäluvaksi.
 – Sen aikana on saatava alueelle kannattavaa toiminta, jonka perusteella voidaan hakea kaivoslupaa, Ylinen sanoo.
 "Pienet ympäristö-, mutta suuret työllistävät vaikutukset"
 Jos Soinissa päästään joskus aloittamaan kaivostoiminta, ei kyseessä ole avolouhos. Kaivostoiminta toteutuu suuntaporaamalla tunneleita esiintyvien suonien mukaan.
 – Kaivaukset menevät onkaloissa ja näkyvät hyvin vähän maanpäällä, Viitasaari sanoo.
 Soinin kunnan ja MEN Oy:n mukaan toiminnasta ei aiheudu vaikutuksia myöskään vesistöihin, vaan rikastaminen voidaan tehdä pienemmillä prosesseilla kuin avolouhoksessa.
 Viitasaaren arvion mukaan kaivostoiminta loisi toteutuessaan kuntaan ja seudulle kymmeniä tai jopa sata suoraa työpaikkaa, joiden lisäksi tulisivat toiminnasta aiheutuvat välilliset vaikutukset.
 – Hankkeella olisi toteutuessaan pienet ympäristö-, mutta suuret työllistävät vaikutukset.

Eteläpohjalaiskuntaan kultakaivos? Maaperänäytteiden perusteella Soinin kunnalla voi olla kultainen tulevaisuus


Summary: Putinin tiedottajan mukaan virallinen kutsu voitonpäivän juhliin on määrä lähettää Trumpille lähiaikoina.

Yhdysvaltain presidentti  Donald Trump  ja Venäjän presidentti  Vladimir Putin  keskustelivat G20-kokouksessa Japanissa muun muassa aseriisunnasta, Syyrian Idlibista ja Kiinasta, kertoo Kreml.
 Lisäksi presidentit neuvottelivat siitä, miten maiden välisten kauppasuhteiden rajoituksia voitaisiin höllentää.
 Putinin kerrotaan myös kutsuneen Trumpin ensi vuonna Moskovaan juhlistamaan voitonpäivän juhlia. Kreml kuvaili Trumpin suhtautuneen tähän positiivisesti ja odottavansa virallista kutsua. Putinin tiedottaja  Dmitri Peskov  kertoo, että virallinen kutsu on määrä lähettää Trumpille lähiaikoina.
 Presidenttien ollessa  ennen tapaamistaan  lehdistön edessä, kysyi yksi toimittajista Trumpilta, aikooko hän ottaa esille keskusteluissa Venäjä-tutkinnan ja Yhdysvaltain vuoden 2020 presidentinvaalit. Trump loi katseen Putinin ja vitsaili:
 – Älä sekaannu vaaleihin.
 Kyseessä oli Trumpin ja Putinin ensimmäinen kahdenkeskinen tapaaminen sitten viime kesän Helsingin kohtaamisen.
 Trump joutui tuolloin myrskyn keskelle todetessaan luottavansa Putinin sanaan siitä, ettei Venäjä sekaantunut vuoden 2016 Yhdysvaltain presidentinvaaleihin. Yhdysvaltain omien tiedusteluorganisaatioiden mukaan Putin ja Venäjä sekaantuivat Trumpin voittamiin vaaleihin.
 Lisää aiheesta:
 Yle seurasi Trumpin ja Putinin tapaamista Osakassa – Trump vitsaili Venäjän sekaantumisesta Yhdysvaltain vaaleihin

Kreml: Putin kutsui Trumpin voitonpäivän juhliin – Trump suhtautui ”postiivisesti”


Summary: Tapahtumaan odotetaan yli 40 000:ta kävijää.

Raskaan musiikin Tuska-festivaali käynnistyi perjantaina Helsingin Suvilahdessa. Kolmipäiväinen festivaali järjestetään tänä viikonloppuna 22. kertaa.
 Festivaali rikkoo tänä vuonna uuden kävijäennätyksensä. Paikalle odotetaan yli 40 000:ta kävijää viikonlopun aikana. Lauantain päiväliput on loppuunmyyty.
 Festivaalia tähdittävät tänä vuonna muun muassa Slayer, The Hellacopters ja Anthrax.
 Tapahtumassa on tänä vuonna 18 vuoden ikäraja. Festivaalin yhteydessä järjestetään metallikulttuurin messutapahtuma TuskaExpo sekä sunnuntaina lapsille suunnattu Pikku-Tuska, jossa esiintyy Hevisaurus.

Tuska-festivaali uuteen kävijäennätykseen tänä viikonloppuna


Summary: Maailmalla rockfestivaalit yrittävät vähentää kävijöiden jättämän roskan määrää aiempaa pontevammin. Halvat kertakäyttöteltat tosin yleistyvät myös Suomessa.

Eurooppalainen festarikesä 2019 liikuttaa tällä viikolla satoja tuhansia ihmisiä: Britannian Glastonburyssa portit aukesivat keskiviikkona ja Tanskan Roskildessa huomenna lauantaina.
 Musiikin ja juhlatunnelman lisäksi suurtapahtumat kuitenkin saavat aikaan myös valtavia määriä roskaa.
 Roskilden kävijät jättivät viime vuonnakin jälkeensä tuhansia tonneja hylättyjä telttoja ja oluttölkkejä. Glastonburyn  pelloille jäi  vuonna 2017 1,3 miljoonaa muovipulloa.
 Mutta nyt on hyviä uutisia: tänä vuonna festarijärjestäjät iskevät takaisin.
 1. Kertakäyttömuovi pannaan
 Glastonburyssa on järjestetty rockfestivaaleja vuodesta 1970. Viime vuonna tapahtuma piti välivuoden, jotta festivaalialue sai aikaa toipua suuren yleisömäärän aiheuttamista vaurioista.
 Tänä vuonna 200 000 lippua myytiin loppuun 36 minuutissa.
 Glastonbury on tänä vuonna loppuunmyyty. Neil Hall / EPA
 Vuoden 2017 pullomerestä viisastuneet järjestäjät ovat kieltäneet kertakäyttömuovin kokonaan.
 – Pulloroskaa oli valtava määrä. Kauttaaltaan muovipullojen peittämä yleisökenttä oli unohtumaton näky, kertoo festivaalijohtaja  Emily Eavis   The Guardian-lehden  haastattelussa.
 Monelta suomalaisfestariltakin tutun käytännön mukaan nyt myös brittiyleisöä on pyydetty tuomaan mukanaan omia vesipulloja, joita voi täyttää ilmaiseksi festivaalialueella olevista hanoista.
 Tämänvuotisen Glastonbury-roskan seassa muovipulloja onvähemmän. Neil Hall / EPA
 Vettä ja muita juomia saa alueella myydä vain kierrätettävissä pulloissa tai astioissa.
 Glastonburyn ruokakojuissa muovi on ollut kieltolistalla jo jonkin aikaa, käytettävien astioiden ja -aterimien pitää olla biohajoavaa materiaalia ja pillien paperia. Myös vuodesta toiseen kestäviä metalliastioita on käytössä.
 Eikä Glastonburyn festarirannekkeitakaan tehdä enää muovista vaan tekstiilistä.
 Glastonburyssa monen kävijän festarilook on mietitty pienimpiä yksityiskohtia myöten. Neil Hall / EPA
 2. Hylätyt teltat ja ilmapatjat kiertoon
 Tanskassa kahdeksanpäiväisen Roskilden festivaalin  kesto-ongelma  ovat huolettoman festarikansan dumppaamat retkeilyvarusteet.
 Viime vuoden 130 000 kävijältä jäi festarialueelle juomapullojen ja oluttölkkien lisäksi tonnikaupalla telttoja, retkituoleja ja ilmapatjoja.
 Roskildessa leirintäalue oli vuoden 2017 festarin jälkeen surkea näky. Ida Guldbaek Arensen / EPA
 Esimerkiksi ongelmajätteeksi luokitellusta PVC-muovista valmistettuja ilmapatjoja kertyy vuodesta toiseen suuria määriä. Niitä ei voi toimittaa jätteenpolttolaitokseen, joten viime vuonna vapaaehtoiset keräsivät niitä kierrätettäväksi.
 Tänä vuonna Roskilde lisää kierrätyspisteiden määrää ja palkkaa kierrätysneuvojia. Lisäksi alueella liikkuu erilaisia kierrätys- ja pullonkeräyspartioita.
 Festivaali myös yrittää opettaa kävijöitä pois kertakäyttökulttuurista. Kävijöille tarjotaan etukäteen varattavissa olevia "siistejä" telttapaikkoja, jos he sitoutuvat osallistumaan alueen siivoamiseen. Näitä paikkoja on tänä vuonna lisätty.
 Roskildekin on kieltänyt joitain kertakäyttömuovituotteita, esimerkiksi tänä vuonna pillit. Uusi asia Roskildessa ovat myös uudelleenkäytettävät, ainakin 25 pesua kestävät oluttuopit.
 Roskildessa festivaaliyleisö voi osallistua myös siivoamiseen. Ida Guldbaek Arensen / EPA
 3. Pullonkierrätys takaraivoon
 Suomalaista kaupunkifestariyleisöä eurooppalaiset roskavuoret voivat ihmetyttää.
 Helsinkiläinen Flow-festivaali  mainostaa  olevansa hiilineutraali ja kierrättävänsä tai uusiokäyttävänsä kaiken tapahtumassa syntyvän jätteen. Turkulaisessa Ruisrockissakin astiat ja ruokailuvälineet ovat olleet biohajoavia jo vuosikausia.
 Glastonburyssa ensimmäisen festaripäivän auringonlasku oli kaunis. Neil Hall / EPA
 Muovipullo- ja tölkkivuoria ei pääse syntymään suomalaisen palaustusjärjestelmän ansiosta.
 – Pullonkierrätys on suomalaisilla takaraivossa. Kenellekään ei tulisi mieleenkään heittää kaljatölkkiä roskikseen, toteaa Ruisrockin vastaava tuottaja  Piia Lääveri .
 Turussa leirintärojukaan ei ole suuri ongelma, koska telttamajoituksessa yöpyy vain murto-osa kävijöistä.
 – Suomessa festarit ovat onneksi pienempiä. Ja ehkä kertakäyttökulttuurikaan ei ole niin pahasti rantautunut tänne asti. Ainakaan vielä.
 Lääveri tietää silti kertoa, että halvat ja helposti rikkoutuvat festariteltat ovat ilmiö, joka kasvaa myös Suomessa.

Festarit haluavat roskavuoret historiaan: Glastonbury kielsi kertakäyttömuovin, suomalaisbilettäjä kierrättää jo tottuneesti


Summary: Oikeusoppineet ovat yllättyneitä käräjäoikeuden vapauttavasta tuomiosta Kittilän virkarikosoikeudenkäynnissä.

Lapin yliopiston rikosoikeuden professori emerita  Terttu Utriainen  kertoo olevansa yllättynyt Lapin käräjäoikeuden päätöksestä. Oikeus antoi kaikille 27:lle Kittilän virkarikoksista syytetyille kuntapäättäjälle vapauttavan tuomion laajassa ja suurta huomiota herättäneessä oikeusjutussa.
 Utriaisen mielestä käräjäoikeuden tuomiolauselma antaa karun kuvan suomalaisesta kuntapäätöksenteosta.
 – Tämä antaa kyllä kunnallisesta päätöksenteosta karun kuvan, vaikka lakia ei rikottaisikaan. Jäi sellainen vaikutelma, että pieni piiri on pienessä paniikissa yrittänyt selvitä tästä, kuvailee Utriainen.
 Näin käräjäoikeus päätti:   Kittilän kuntapäättäjille vapauttava tuomio ainutlaatuisessa virkarikosoikeudenkäynnissä – syyttäjät aikovat todennäköisesti valittaa tuomiosta
 Kertoo päätöksentekokulttuurin muutoksesta
 Utriaisen mielestä koko Kittilän tapaus kertoo muun muassa päätöksentekokulttuurissa tapahtuneesta muutoksesta, jossa vaatimukset läpinäkyvyyden suhteen ovat huomattavasti tiukemmat kuin takavuosikymmeninä.
 – Kittilässä, niin kuin varmasti monissa muissakin kunnissa, bisneksenteko ja kuntahallinto ovat pelanneet hyvin yhteen ja tulos on ollut hyvää. Tästä voi seurata sokeutuminen asioille, joihin ulkopuolinen saattaa kiinnittää helposti huomiota, Utriainen sanoo.
 Hän viittaa koko jupakan liikkeelle saattaneeseen tutkintapyyntöön ja rikosprosessiin, jossa Levin hissiyhtiön toimitusjohtaja  Jouni Palosaarta  epäiltiin luottamusaseman väärinkäytöstä. Käräjäoikeus vapautti Palosaaren syytteistä, mutta tapauksen käsittely hovioikeudessa on kesken.
 Oikeus totesi, että Palosaaren menettely oli ollut asiatonta, kun hän oli luovuttanut tietoja kesken hissien hankinnan tarjouskilpailun toiselle osapuolelle, mutta ei laitonta.
 – Juridisesti koko lumipallo lähti liikkeelle aika triviaalista asiasta, Utriainen sanoo.
 Myös rikosoikeuden professori  Matti Tolvanen  Itä-Suomen yliopistosta pitää käräjäoikeuden päätöstä yllättävänä.
 – Se oli yllättävä siinä mielessä, että käräjäoikeus hylkäsi kaikki syytteet eli oli käytännössä kaikesta eri mieltä syyttäjien kanssa. Tämä ei ole tavallista, Tolvanen sanoo.
 Rikos- ja prosessioikeuden professori Matti Tolvasen mielestä käräjien päätös korostaa luottamushenkilöiden merkitystä kunnallisessa päätöksenteossa. Berislav Jurišić / Yle
 Päätös korostaa kuntien itsehallintoa
 Syyttäjien mukaan kunnanjohtaja  Anna Mäkelän  erottaminen oli kosto Mäkelän tekemästä tutkintapyynnöstä. Käräjäoikeus katsoi kuitenkin, että kyse oli valtataistelusta ja kunnan virkamiesjohdon ja luottamusjohdon erimielisyyksistä ja epäluottamuksesta.
 – Kyllä tämä käräjäoikeuden tuomio korostaa kunnallisen itsehallinnon merkitystä ja luottamusmiesten asemaa. Käräjäoikeushan toteaa useassa kohtaa, että virkamiesjohdon pitää asioita hoitaa yhteistoiminnassa luottamusjohdon kanssa, Tolvanen muistuttaa.
 Sekä Utriaisen että Tolvasen mukaan oikeuden päätöksessä on kohtia, joiden pohjalta valittaminen tuomiosta voisi olla mahdollista.
 – Muutamissa kohdissa käräjäoikeus viittasi siihen, että laki on näissä asioissa epäselvä, Utriainen sanoo.
 Rikosoikeuden professori Matti Tolvanen pitää todennäköisenä, että valitusmahdollisuus käytetään muun muassa jutun yhteiskunnallisen merkittävyyden vuoksi.
 Tolvanen muistuttaa kuitenkin, että syyttäjien on löydettävä uusia perusteita syytteiden taustaksi.
 – Jos lähtee valittamaan tuomiosta, pitää pystyä esittämään paremmat argumentit kuin mitä käräjäoikeus on oman kantansa tueksi esittänyt. Kyllä siinäkin aika kova työ on. Mielestäni käräjäoikeus on ottanut varsin perusteellisesti kantaa eri syytekohtiin ne hyläten, Tolvanen pohtii.
 Kuntapäättäjä: Toivon, että tämä palauttaa työrauhan Kittilään
 Kittilän kunnanvaltuuston varapuheenjohtaja  Yrjötapio Kivisaari  (kesk.) uskoo, että Kittilän virkarikosoikeudenkäynnistä voi tulla merkittävä ennakkotapaus Suomen kuntademokratian kannalta.
 – Olen tyytyväinen, että kuntademokratia on koettu näin vahvaksi oikeuslaitoksen toimesta. Toivon, että tämä rauhoittaa kuntakenttää ja palauttaa työrauhan erityisesti Kittilään, Kivisaari kommentoi.
 Hänen mukaansa virkarikosoikeudenkäynnistä syntyneen Kittilän hallinnollisen kriisin ratkaisemiseksi säädetystä niin sanotusta Lex Kittilästä voi tulla iso vaara kuntien itsenäiselle päätöksenteolle.
 Kivisaari ennakoi monien muiden lailla, että tapaus tulee etenemään korkeampien oikeusasteiden "koeponnistettavaksi".
 – Siltä osin tietysti voi sanoa, että tämä ei vielä ole ohi ja rahaa ja aikaa kuluu hukkaan, Kivisaari moittii.
 Käräjäoikeuden hylättyä syytteet 27 kittiläläistä kuntapäättäjää ja tilapäisen toimikunnan sihteeriä vastaan valtio joutuu maksamaan lähes 800 000 euroa vastaajien oikeudenkäyntikuluja.
 Jos, kuten todennäköistä on, asia etenee ylempiin oikeusasteisiin ja ne päätyvät samalle kannalle käräjäoikeuden kanssa, maksettavaa voi tulla vielä lisää.
 Lue myös:
 Kittilän vuosia kestänyt virkarikosjuttu on Suomen kuntakentässä ainutlaatuinen – Katso tästä, miten tapahtumat ovat kehittyneet
 Asiantuntija: Kittilän kunta saattaa menettää vahingonkorvaukset Kittilän kuntasotkuista

Professori emerita Terttu Utriainen: Käräjäoikeuden Kittilä-päätös antaa karun kuvan kuntapäätöksenteosta


Summary: Jääkiekkovalmentaja Alpo Suhosen kotona Forssassa pidetään kamarimusiikkitapahtuma Musica Kalevi Aho.

Kamarimusiikkia lienee soitettu alun perin juuri yksityistiloissa, mutta nykyään kotikonsertteihin sopivia koteja löytyy vähän. Forssassa sellainen kuitenkin avaa yleisölle ja muusikoille ovensa:  Alpo Suhosen  huolella kunnostettu ja taiteen täyttämä puuhuvila. Siellä soi perjantaina ja lauantaina kamarimusiikkitapahtuma  Musica Kalevi Aho .
 Säveltäjämestari  Kalevi Aho  on kotoisin Forssasta. Ahon nimeä kantavan festivaalin ideoimiseen ja rakentamiseen tarvittiin pari hänen uskollista ystäväänsä, mm. Ahon lapsuudenystävä  Hannu Lahtonen  ja monta ideointi-iltaa.
 Festivaalin johtajana toimii entinen jääkiekkovalmentaja ja kulttuurivaikuttaja Alpo Suhonen, jonka juuret ovat myös Forssassa.
 Ajatus kotioloissa pidettävästä musiikkitapahtumasta lähti Suhosen omistaman hirsihuvilan historiasta.
 – Huvilan puistossa on soitettu jo ainakin sata vuotta, kertoo Suhonen Radio Suomen Päivän  haastattelussa.
 Hirsitalo on rakennettu vuonna 1903 Forssa-yhtiön johdon käyttöön. Yhtiötä johtanut kauppaneuvos  Henrik Borgström  jopa osti Suomeen ensimmäisen Stradivarius-viulun. Ja väitettiin, ettei tehtaassa päässyt hyviin asemiin, ellei osannut soittaa jotain instrumenttia.
 Suhonen kertoo remontoineensa taloa ja pihapiiriä viimeiset 17 vuotta. Nyt hän pitää velvollisuutenaan avata kotinsa ovet myös muille.
 Villa Forss on täynnä Alpo Suhosen keräämää taidetta. Katariina Lahtonen / Yle
 Festivaalielämyksiä kaikille aisteille
 Tänä vuonna tapahtumassa esitetään säveltäjä Kalevi Ahon tuotannosta kolme kantaesitystä. Ahon lisäksi kuullaan mm. Brahmsia ja Debussya, vanhaa espanjalaista musiikkia sekä uutta kotimaista jazzia.
 – Musica Kalevi Aho on ollut alusta saakka trendin kärjessä. Se tarjoaa elämyksiä kaikille aisteille, monia taiteita ja tyylejä, sanoo Suhonen.
 Viime vuonna oli tarjolla oma ruokalajikin, forssalaisen pylsyn pohjalle kehitelty piiras.
 Tämän vuoden uutuus on teatteri. Näyttelijä  Ilkka Heiskanen  esittää monologin  Juhani Peltosen  supersankarin  Elmon  pohjalta.
 Värejä ja tuoksuja riittää myös puistomaisessa pihassa.
 – En ollut koskaan asunut omakotitalossa, nyt teen pihassa kaiken. Nurmikon leikkuu on lempipuuhaani, kertoo Suhonen.
 Kuuntele Alpo Suhosen haastattelu tästä linkistä

Jääkiekkovaikuttaja innostui kamarimusiikista – syntyi musiikkitapahtuma kotioloissa


Summary: Demarihallituksen valtaan päästäneen liberaalipuolueen uusi puheenjohtaja Nyamko Sabuni on raotellut ovea yhteistyöhön ruotsidemokraattien kanssa. Useat liberaalipoliitikot ovat jo ilmoittaneet jättävänsä Sabunin vuoksi puolueensa.

Integraatio- ja tasa-arvoministeri (Ruotsi)

Neljän prosentin äänikynnyksen huonommalla puolella viime aikojen mielipidetiedusteluissa keikkunut Ruotsin piskuinen liberaalipuolue aiheuttaa kokoaan suurempia aaltoja poliittisessa lammikossa. Puolue valitsi tänään perjantaina uudeksi puheenjohtajakseen  Nyamko Sabunin , eikä valinnassa ollut mitään jännitettävää, sillä molemmat kilpailevat ehdokkaat vetäytyivät kisasta jo ennen äänestystä.
 Uuden puheenjohtajan nimitys on kuitenkin kaikkea muuta kuin yksimielinen. Liberaalipuolue on nimittäin monien arvioitsijoiden mukaan nyt hajanaisempi kuin koskaan aiemmin, ja useat puolueen pitkäaikaiset jäsenet ovat jo ehtineet ilmoittaa jättävänsä tehtävänsä tai jopa koko puolueen Sabunin vuoksi.
 Integraatio- ja tasa-arvoministerinä toimiessaan Sabuni osallistui vuonna 2010 Tukholman pride-marssille kissanaiseksi pukeutuneena. Fredrik Persson / EPA
 – En voi elää sen kanssa, että puolueeni muuttuu sosiaaliliberaalista suunnasta epämääräiseen oikeistolaitaan. Se sotii liberaalia näkemystäni vastaan, puolueeseen 52 vuotta kuulunut entinen kansanedustaja  Kerstin Heinemann  on todennut  Expressen-lehdessä .
 – En voi jakaa sitä uutta linjaa, jota nyt luodaan. Olen aina ollut sosiaaliliberaali ja olen jatkossakin, mutta [puolueen] uudessa suunnassa ei löydy paikkaa minulle. Teen päätöksen suru sydämessäni, mutta seuraan vakaumustani, Heinemann on perustellut päätöstään  Dagens Nyheter -lehden mukaan .
 Toinen puolueesta puheenjohtajavalinnan vuoksi eroava poliitikko ei sen sijaan tunne surua sydämessään.
 – Minä en lähde puolueesta surullisena, vaan hyvin vihaisena. En voi olla surullinen, sillä liityin puolustaakseni liberaaleja ajatuksia. Ne arvot on vaihdettu peliin ja taktisiin julistuksiin,  Ana Maria Hellström Narti  on jyrähtänyt  Expressenissä .
 Ovi raollaan ruotsidemokraateille?
 Syynä puolueveteraanien kiukkuisiin reaktioihin on Sabunin ristiriitoja herättävä persoona, kovat puheet maahanmuutosta ja epätietoisuus tämän halukkuudesta yhteistyöhön maahanmuuttovastaisten ruotsidemokraattien kanssa.
 Nyamko Sabuni on sanonut voivansa turvautua ruotsidemokraattien tukeen ajaakseen puolueelleen tärkeitä asioita. Kuva on otettu vuonna 2017 Kuninkaanlinnassa Tukholmassa. AOP
 Ruotsissa vuosikausia vallinnut yksimielisyys ruotsidemokraattien eristämisestä poliittisen yhteistyön ulkopuolelle on alkanut viime aikoina rakoilla yhä näkyvämmin. Sekä maltillinen kokoomus että kristillisdemokraatit ovat raotelleet ovia ruotsidemokraattien suuntaan ja paikallispolitiikassa porvaripuolueet ovat joillakin paikkakunnilla jo avoimessa yhteistyössä ruotsidemokraattien kanssa.
 Neljän puolueen porvariallianssissa keskusta ja liberaalit ovat tähän asti pitäneet tiukasti kiinni hajuraosta ruotsidemokraatteihin ja muistuttaneet puolueen juurista uusnatsiliikkeessä. Periaate johti tammikuussa allianssin hajoamiseen, kun keskusta ja liberaalit lähtivät sosiaalidemokraattien ja ympäristöpuolueen muodostaman uuden hallituksen tukipuolueiksi.
 Nyamko Sabuni on kuitenkin sekoittanut pakkaa antamalla ymmärtää olevansa valmis raottamaan ovea ruotsidemokraateille. Puoluejohtajaehdokkuudesta kertoessaan hän totesi voivansa turvautua ruotsidemokraattien tukeen ajaakseen puolueelleen tärkeitä asioita.
 – Kaikki [poliitikot] ovat kansan valitsemia ja heidän pitää voida olla mukana, työskennellä samoilla ehdoilla ja tulla kohdelluksi korrektisti, Sabuni sanoi huhtikuussa.
 "Minun kaltaisillani on eniten hävittävää"
 Kongon demokraattisessa tasavallassa vuonna 1969 syntynyt ja Ruotsiin pakolaisena vuonna 1981 saapunut Sabuni jatkoi ajatustensa avaamista  Dagens Nyheterin haastattelussa  toukokuussa.
 Sabunin mukaan vuosikausia kestänyt eristäminen on vain lisännyt ruotsidemokraattien kannatusta ja kannatuksen kasvu vain jatkuu, ellei puolueelle anneta poliittista vastuuta.
 – Jos jollakin, niin minun kaltaisillani ihmisillä on syytä huolestua ruotsidemokraattien kasvamisesta suuremmaksi ja mahdollisuudesta saavuttaa enemmistö jossakin vaiheessa. Minun kaltaisillani on eniten hävittävää, ei keski-ikäisillä valkoisilla miehillä, jotka nyt pitävät suurta meteliä ruotsidemokraattien eristämisestä, afroruotsalaisten järjestön aikoinaan perustanut Sabuni sanoi DN:lle.
 Nyamko Sabuni on Ruotsin ensimmäinen tummaihoinen valtiopäiväpuolueen puheenjohtaja. Jo poliittisen uransa alussa pakolaistaustainen Sabuni herätti kohua vaatimalla maahanmuuttajille kielitestejä. Kuva on vuodelta 2007. AOP
 Liberaaleissa on tukea sekä ruotsidemokraattien eristämiselle että puolueen kanssa tehtävälle yhteistyölle. Liberaaleissa toimii vahva ja yhä äänekkäämpi ryhmä, joka vaatii ruotsidemokraattien päästämistä poliittisesta eristyksestä yhteistyön lämpöön, jotta porvariallianssi pääsisi taas hallitusvastuuseen.
 Mikäli liberaaalit Sabunin johdolla lipeävät sosiaalidemokraattien ja ympäristöpuolueen kanssa solmitusta yhteistyöstä, voi seurauksena olla nyt vallassa olevan demarihallituksen kaatuminen.
 Suorapuheinen maahanmuuttaja
 Vielä kovemmat kuohut Ruotsissa löivät, kun Sabuni antoi ensin  Expressenille haastattelun , jossa hän vaati tiukempaa maahanmuuttolinjaa ja monikulttuurisuuden hautaamista, ja perui sitten puheitaan saamansa arvostelun jälkeen.
 – Ellei [turvapaikanhakija] pakene sotaa tai vainoa, niin hänen pitäisi poistua heti maasta. Ulos vain, Sabuni jyrähti ja totesi samalla maahanmuuttajien integroimisen ruotsalaiseen yhteiskuntaan epäonnistuneen ja vaati monikulttuurisuuden hautaamista.
 – Se luo eri kulttuurien, etnisten ryhmien ja kansallisuuksien eriytyneitä saarekkeita. Monikulttuurisuuteen ei kannata pyrkiä. Päinvastoin meidän pitää luoda tunne yhteenkuuluvuudesta, Sabuni jatkoi.
 Ääni kuitenkin muuttui nopeasti, kun monikulttuurisuus- ja maahanmuuttokommentit herättivät vastustusta.
 – Puolustan kaikkien oikeutta kulttuuriinsa ja uskontoonsa. Puolustan oikeutta turvapaikan hakemiseen ja kaikkien pakolaisten oikeutta perheenyhdistämiseen, Sabuni pehmensi myöhemmin  Facebookissa julkaisemallaan videolla .
 Monikulttuurisuutta vastaan puhunut Nyamko Sabuni on vakuuttanut puolustavansa kaikkien oikeutta kulttuuriinsa ja uskontoonsa. Ruotsin tasa-arvoministerinä toiminut Sabuni tapasi Ranskan tasa-arvoministerin Najat Vallaud-Belkacemin Tukholmassa vuonna 2012. Bertil Ericson / EPA
 Vuonna 2002 Ruotsin valtiopäiville silloisen kansanpuolueen, nykyisten liberaalien edustajana noussut Sabuni on koko uransa aikana tullut tunnetuksi suorapuheisena poliitikkona, joka ei arkaile tarttua maahanmuuton kaltaisiin kuumiin perunoihin. Jo poliittisen uransa alussa hän herätti kohua vaatimalla maahanmuuttajille kielitestejä.
 Pääministeri Fredrik Reinfeldtin porvarihallituksen integraatio- ja tasa-arvoministerinä Sabuni toimi vuodet 2006–2010 ja tasa-arvo- ja apulaisopetusministerinä vuosina 2010–2013. Viime vuodet hän on työskennellyt vastuullisuusjohtajana konsulttiyhtiö ÅF Pöyryssä.
 Liberaalit saivat syyskuun 2018 valtiopäivävaaleissa 19 edustajaa. Eurovaaleissa toukokuussa 2019 puolue sai yhden europarlamentaarikon.  Aftonbladet-lehden  kesäkuun alussa julkaisemassa puoluekannatusmittauksessa liberaaleja tuki vain 3,7 prosenttia äänestäjistä. Tällä kannatuksella puolue putoaisi valtiopäiviltä.

Pienen liberaalipuolueen puheenjohtajavalinta sai poliittisen lammen kuohumaan Ruotsissa – Hajoaako koko puolue, murtuuko hallitussopu?


Summary: Ampumistapaus sattui viime joulukuussa. Piirisyyttäjä pohtii vielä viedäänkö tapaus oikeuteen.

Yhdysvalloissa Alabamassa ampumisessa vielä syntymättömän lapsensa menettänyttä naista syytetään sikiön kuolemasta. Tapauksesta uutisoivat muun muassa  CNN  ja  New York Times .
 Ampumistapaus sattui viime joulukuussa. Nainen oli ollut viidennellä kuulla raskaana, kun häntä ammuttiin vatsaan riidan aikana. Sikiö ei selvinnyt hengissä.
 Vatsaan ammuttua naista vastaan nostettiin syyte taposta keskiviikkona. Päätöksen teki valamiehistö. Piirisyyttäjä ei kuitenkaan ole vielä päättänyt viekö se tapauksen eteenpäin oikeuteen.
 Piirisyyttäjä on kertonut tuntevansa myötätuntoa tapaukseen liittyviin perheitä ja lapsensa menettänyttä naista kohtaan.
 Poliisin mukaan nainen on vastuussa sikiön kuolemasta, koska tämä oli aloittanut ampumiseen johtaneen tappelun eikä ollut poistunut vaarallisesta tilanteesta.
 Naisten oikeuksien puolustajat ovat olleet raivoissaan siitä, että raskaana ollut nainen on pidätetty. Raskaana olevien naisten oikeuksia ajavan järjestön mukaan tämä on ensimmäinen kerta, kun raskaana ollutta ja ampumisen kohteena ollutta naista syytetään Yhdysvalloissa.
 Raskaana olevien naisten ja sikiöiden oikeuksista on käyty Yhdysvalloissa kiivasta keskustelua sen jälkeen kun Alabamassa hyväksyttiin viime kuussa kiistelty aborttilaki. Lain myötä raskaudenkeskeytys on kielletty myös raiskaus- ja insestitapauksissa.
 Lue myös:
 USA:ssa aborttioikeutta puolustavia mielenosoituksia – "Naisia vastaan on tässä maassa käynnissä todellinen sota"
 Abortin puolustaminen on elämän suojelua, sanoo feministi Minja Koskela – "Oikeuden rajoittaminen tuntuu siltä kuin joku potkisi munasarjoille"
 Presidentti Trump lievemmällä linjalla kuin Alabama: Ei kieltäisi aborttia raiskauksen tai insestin uhrilta
 Saarnaajan avioliiton ulkopuolinen suhde johti Yhdysvaltain ensimmäiseen aborttilakiin

Raskaana ollutta naista ammuttiin vatsaan Alabamassa – syytetään sikiön tappamisesta


Tampereen yliopistollisen sairaalan tutkimuksesta on tehty tutkintapyyntö poliisille.
 Sairaalassa on asennettu 14 potilaalle psykiatrisen sairauden hoitoa varten aivojen sähköinen stimulaattorilaite (DBS eli deep brain stimulation). Laitteelle ei ole terveydenhuollon CE-merkintää nimenomaan psykiatrisen sairauden hoitoon.
 Valviran johtaja  Jussi Holmalahti  sanoo, että tutkintapyyntö on lähtenyt poliisille.
 – Valvira valvoo laitetutkimusta Suomessa. Kyseistä tutkimusta ei ole ilmoitettu Valviralle. Meillä on lakiin kirjoitettu velvollisuus tehdä tutkintapyyntö poliisille.
 Valviran tiedossa ei ole, että tutkimuksesta olisi aiheutunut potilasvahinkoja.
 Tays kutsuu elokuussa ylimääräiselle kontrollikäynnille kaikkiaan 14 sellaista potilasta, joille on vuosina 2010-2018 asennettu DBS-laite.
 Käynnin tarkoituksena on selvittää hoidosta saatu hyöty sekä käydä potilaan kanssa läpi leikkaukseen ja potilaalle asennettuun laitteeseen liittyvät yksityiskohdat. Käynti on potilaalle kokonaan ilmainen ja kutsu lähetetään henkilökohtaisesti jokaiselle kotiin.
 Laitteella on merkintä neurologisen sairauden hoitoa varten. Syväaivostimulaatiolaitteita käytetään laajasti ympäri maailmaa esimerkiksi Parkinsonin taudin tai epilepsian hoitoon.
 Taysin tutkimuksessa laite on asennettu osalle pakko-oireisista ja masentuneista potilaista.
 Taysin psykiatrian toimialuejohtaja  Hanna-Mari Alanen  sanoo STT:lle, että tieto tapahtuneesta tuli toimialueen johdolle yllätyksenä. Hänellä ei vielä ole tarkkaa tietoa siitä, miten tilanteeseen on päädytty.
 – Käsitykseni mukaan tässä ei ehkä ole ymmärretty lainsäädännöstä tulevaa velvoitetta, vaan on ajateltu enemmänkin potilaan saamaa hyötyä.
 Tays: Potilaat ovat hyötyneet
 Taysin tämänhetkisen tiedon mukaan kaikki laitteen saaneet psykiatriset potilaat ovat hyötyneet syväaivostimulaattorista.
 Aivojen syvien osien sähköinen stimulaatio on hoitomenetelmä, jossa aivojen syviin tumakkeisiin asennetaan sähköjohdot eli elektrodit, joiden kautta aivoihin voidaan johtaa sähköimpulsseja. Taysin mukaan neurologisten sairauksien ohella siitä arvioidaan tulevan hoitomuoto monille vaikeahoitoisille psykiatrisille potilaille, joita ei muiden hoitomuotojen avulla ole voitu auttaa.
 DBS-laitteistoja myy Suomessa kolme laitevalmistajaa ja kaikilla niillä on CE-merkintä yleisimmissä indikaatioissa. Ainoastaan yhdellä laitevalmistajalla on Taysin mukaan viranomaisten myöntämä CE-merkintä psykiatrisella indikaatiolla.

Tutkintapyyntö poliisille: Tays asensi sähköisen stimulaattorilaitteen potilaille ilman tutkimuslupaa


Summary: Varustamojen mukaan laivaliikenteeltä perimät korkeat väylämaksut uhkaavat karkottaa risteilijöitä kilpailijamaihin.

Kilpailu Itämeren satamien välillä on kiristymässä entisestään.
 Risteilijävierailuja Suomeen neuvottelevan yhtiön C & C Port Agencyn toimitusjohtaja  Roland Forssell  sanoo, että uusia houkuttelevia satamia rakennetaan jatkuvasti lisää.
 Uhkana Suomen kilpailukyvylle Forssell pitää myös varustamoilta perittäviä korkeita väylämaksuja. Hänen mukaansa väylämaksut uhkaavat karkottaa risteilyaluksia kilpailijamaiden satamiin.
 Lue aiempi juttumme aiheesta:  Suomen perimät korkeat väylämaksut uhkaavat karkottaa risteilyaluksia – "Nyt on olemassa vakava riski, että alukset eivät poikkea Helsinkiin"  (27.6.2019)
 Helsingin satamiin on satsattu paljon
 Helsingin pormestari, kokoomuksen  Jan Vapaavuori  sanoo Ylelle, että Helsinki on edelleen erittäin houkutteleva kohde risteilyaluksille.
 Risteilijöitä on rantautunut Helsinkiin viime vuosina jopa ennätystahtiin. Vapaavuoren mukaan Itämeren kilpailutilannetta on kuitenkin seurattava tarkasti.
 – Mitään akuuttia hätää emme tässä näe, mutta pidemmällä aikavälillä pitää seurata tilannetta, jotta meidän maksut olisivat ainakin jollakin tavalla kilpailukykyisellä tasolla kansainvälisessä ympäristössä.
 Helsinki on panostanut ja investoinut paljon satamiinsa, jotta kaupunkiin saadaan risteilyaluksia ja matkustajia.
 – Tämän takia on tärkeää, että väylämaksut ovat sellaisella tasolla, ettei ainakaan sen takia hakeuduttaisi muualle, Vapaavuori sanoo.
 Aluksen poikkeaminen esimerkiksi Tukholmassa tai Tallinnassa on varustamoille huomattavasti halvempaa. Suomen väylämaksut ovat jopa 30 prosenttia korkeammat kuin satamakulut näissä kahdessa naapurisatamassa.
 Helsinki on pormestari Jan Vapaavuoren mukaan edelleen houkutteleva risteilyaluksille mutta tilannetta on seurattava tarkasti. Antti Kolppo / Yle
 Vapaavuori: Hallituksen kannattaisi paneutua tähän huolella
 Edellinen hallitus päätti puolittaa väylämaksut kilpailukyvyn parantamiseksi, mutta alennus on voimassa vain vuoden 2020 loppuun saakka. Uusi hallitus ei ole vielä ottanut kantaa, jatketaanko väylämaksujen puolittamista.
 – Minusta hallituksen kannattaisi ainakin ripeästi paneutua tähän asiaan ja tutkia sitä tarkemmin, Vapaavuori toteaa.
 – Helsingin kaupunki on varmasti mielellään mukana selvittämässä, onko akuuttia ja aitoa riskiä siitä, että alukset kiertäisivät Helsingin kauempaa sen takia, että maksut ovat täällä niin paljon korkeammat kuin muualla.
 Varustamot suunnittelevat reittinsä vuosia etukäteen
 Risteilijävierailuja Suomeen neuvottelevan C & C Port Agencyn Roland Forssellin mukaan pääministeri  Antti Rinteen  (sd.) hallituksen pitäisi kertoa nopeasti kantansa väylämaksuihin. Helsingissä vierailevat varustamot suunnittelevat aikataulunsa ja reittinsä useiksi vuosiksi eteenpäin.
 – Varustamot suunnittelevat jo vuosien 2022–2023 risteilykautta, emmekä pysty kertomaan väylämaksujen hintaa, Forssell hämmästelee.
 Lue seuraavaksi:
 Jättiristeilijät tuovat Helsinkiin ennätysmäärän turisteja – Hernesaareen avattiin uusi laituri isoille aluksille  (9.6.2019)
 Yllättävä tieto: Helsinki matkalla maailman suurimmaksi matkustajasatamaksi – nyt tasoissa Britannian Doverin kanssa  (3.8.2017)

Helsinkiin on tullut risteilijöitä ennätystahtiin, mutta nyt tilanteen pelätään muuttuvan – pormestari Jan Vapaavuori perää ripeitä toimia hallitukselta


Summary: Muut lauman apinat ovat jo päässeet tutustumaan pienokaisiin. Berberiapinauroksilla on tapana kierrättää poikasia sylistä syliin.

Korkeasaaren eläintarhassa on syntynyt kaksi Suomen ensimmäistä berberiapinan poikasta. Muut berberiapinat ovat huonoista oloista pelastettuja.
 Ensimmäinen poikanen syntyi tiistaina aamuyöllä ja toinen torstai-iltana. Korkeasaaresta kerrotaan, että emot ja poikaset voivat hyvin. Myös muut apinat ovat ottaneet uudet tulokkaat hyvin vastaan.
 – Poikaset ovat erittäin odotettuja, sillä berberiapinat hoitavat poikasia yhdessä perheryhmänä. Nyt ne saavat toteuttaa tätä luonnollista taipumustaan. Hoivaaminen parantaa koko ryhmän keskinäisiä välejä ja lisää siten hyvinvointia, kertoo tiedotteessa eläintenhoitaja  Merja Wahlroos , joka on hoitanut berberiapinoita vuosia.
 Lauman jäsenet ovat tulleet Suomeen Hollannissa sijaitsevasta pelastuskeskuksesta. Sitä ennen ne ovat eläneet laittomina lemmikkeinä ja hylätyssä eläintarhassa.
 Täysikasvuiset apinat hoitavat yhtä poikasista. Berberiapinoille on luonnollista hoivata lauman poikasia yhdessä. Annika Sorjonen / Korkeasaari
 Berberiapinat ovat ainoita Euroopan alueella eläviä kädellisiä ihmisten lisäksi. Nykyisin berberiapinoita on enää Gibraltarilla, vaikka aiemmin niitä on elänyt Keski-Saksassa ja Irlannissa asti.
 Laji on joutunut laittoman lemmikkieläinkaupan kohteeksi, mikä on yksi merkittävä syy sille, että se on myös erittäin uhanalainen. Eurooppaan salakuljetetaan noin 200 emoiltaan riistettyä poikasta vuosittain.
 Myös osa Korkeasaaren berberiapinoista on riistetty emoiltaan poikasina. Osa on tavannut vasta hollantilaisessa pelastuskeskuksessa muita lajitovereita. Tavallisesti berberiapinat elävät 10–40 yksilön laumoissa.
 Ensimmäinen poikasista syntyi tiistaina ja toinen torstaina. Poikaset ovat emoilleen ensimmäiset. Annika Sorjonen / Korkeasaari
 Naarailla on erityisesti tarkka arvojärjestys. Urokset puolustavat laumaa, mutta ne hoitavat myös poikasia. Urokset kierrättävät jo muutaman päivän ikäistä poikasta sylistä toiseen. Ne haistelevat poikasen sukuelimiä ja roikottavat sitä. Tapa vahvistanee urosten asemaa ja keskinäisiä suhteita.
 – Durriya hoitaa tiistaina syntynyttä poikastaan hienosti. Se kantoi poikasen ulos keskiviikkona, ja lauman muut apinat ovat päässeet tutustumaan siihen. Nimalin poikanen on vielä hyvin pieni. Molemmat poikaset ovat emoilleen ensimmäiset, joten toivomme, että kaikki sujuu hyvin. Iloitsemme syntymistä, sillä suurempi laumakoko mahdollistaa monipuolisempaa sosiaalista käyttäytymistä, kertoo kuraattori  Hanna-Maija Lahtinen .

Uhanalaiset berberiapinat synnyttivät ensimmäiset poikasensa Korkeasaaressa – poikasia myös salakuljetetaan Eurooppaan laittomiksi lemmikeiksi


Summary: Sea Watch 3 -alukselta otetaan Suomeen enintään kahdeksan turvapaikanhakijaa.

Suomi aikoo ottaa vastaan Välimereltä pelastettuja turvapaikanhakijoita. Hallituksen EU-ministerivaliokunta linjasi kokouksessaan tänään perjantaina, että Sea Watch 3 -alukselta voidaan ottaa vastaan enintään kahdeksan turvapaikanhakijaa.
 Alus on Italialle kuuluvan  Lampedusan saaren edustalla , eikä Italian hallitus päästä sitä rantautumaan. Euroopan komissio on pyytänyt jäsenmaita ottamaan vastaan turvapaikanhakijoita, jotka on pelastettu alukselle Libyan rannikolta. Laivalla on kaikkiaan 40 siirtolaista.
 Valiokunnan mukaan päätös on kertaluonteinen, ja mahdollisten tulijoiden hakemukset käsitellään Suomessa normaalissa turvapaikkamenettelyssä.
 Päätös ottaa vastaan turvapaikanhakijoita Välimereltä on linjanmuutos suhteessa edelliseen hallitukseen, joka  kieltäytyi vastaavassa tilanteessa tammikuussa  osallistumasta turvapaikanhakijoiden sisäisiin siirtoihin kahdelta alukselta Maltalta.
 Sea Watch 3 -alus on ollut merellä yli kaksi viikkoa. Italian sisäministeri  Matteo Salvini  on kieltänyt alusta rantautumasta Italiaan ja sanonut, että siirtolaiset voivat astua maihin vain Alankomaissa, mihin alus on rekisteröity, tai Saksassa.

Uuden hallituksen linjaus: Suomi ottaa vastaan turvapaikanhakijoita Italian torjumalta pelastusalukselta


Summary: Suomessa ei tiettävästi ole koskaan aiemmin nähty sellaista murhaepäilyä, joka kohdistuu Aarnioon, kirjoittaa Ylen oikeustoimittaja Päivi Happonen.

Blogi Ylen uutis- ja ajankohtaistoiminnan blogeja kirjoittaa joukko oman alansa tarkkaan tuntevia toimittajia. > Kaikki uutisten blogit löydät täältä
 Helsingin hovioikeus  tuomitsi torstaina Helsingin huumepoliisin entisen päällikön  Jari Aarnion  10 vuoden vankeuteen törkeistä huumerikoksista.
 Aarniolla on jo aiemmin  kolmen vuoden virkarikos- ja lahjustuomio  Trevoc-seurantalaitteisiin liittyvässä jutussa.
 Hänellä on siis 13 vuoden pituinen vankeustuomio.
 Aarniosta tehtiin torstaina hovioikeuden tuomion jälkeen etsintäkuulustus, mutta poliisit eivät häntä saaneet kiinni.
 Entinen poliisi päätti matkustaa vankilaan omalla kyydillään.
 Helsingin poliisi twiittasikin eilen illalla, että  Aarnio oli itse ilmoittautunut  Sörkan vankilaan.
 Aarniolla on jäljellä siis kolme vuotta vankeusrangaistusta. Vai onko?
 Ensikertalaisena Aarnio  istuu 13 vuoden pituisesta vankeusrangaistuksestaan puolet eli kuusi ja puoli vuotta.
 Tästä vähennetään kolmen ja puolen vuoden tutkintavankeusaika.
 Aarniolla on jäljellä siis kolme vuotta vankeusrangaistusta.
 Vai onko?
 Monella kokeneella ja kaiken nähneellä  rikostoimittajalla meni aamukahvi väärään kurkkuun eräänä aamuna viime huhtikuussa, kun sähköpostiin tupsahti poliisin tiedote.
 Siinä kerrottiin, että Helsingin huumepoliisin entistä päällikköä Jari Aarniota epäillään henkirikoksesta.
 Murhasta.
 Kyse on vuonna 2003 Helsingin Vuosaaressa tapahtuneesta alamaailman palkkamurhasta, josta aiemmin on tuomittu neljälle henkilölle elinkautiset vankeusrangaistukset.
 Keskusrikospoliisi avasi kaikessa hiljaisuudessa tuon murhatutkinnan uudelleen ja alkoi selvittää vuonna 2015 palkkamurhan taustoja.
 Poliisi epäilee nyt uudessa murhatutkinnassaan palkkamurhasta ex-jengipomo  Keijo Vilhusta , joka torstaina tuomittiin Aarnion ohessa 10 vuoden vankeusrangaistukseen törkeistä huumerikoksista.
 Vilhusen lisäksi murhasta epäillään nyt siis myös Jari Aarniota.
 Tämä tästä sopasta enää puuttuikin. Vuosituhannen murhatutkinta.
 Aarnion epäily koskee sitä , että  Aarnio on tutkinnan mukaan laiminlyönyt  velvollisuutensa estää ja paljastaa tuo vuonna 2003 tapahtunut palkkamurha.
 Tutkinnan mukaan Aarniolla oli etukäteen tietoa murhasuunnitelmasta, ja hän olisi voinut estää sen.
 Tämä tästä sopasta enää puuttuikin.
 Vuosituhannen murhatutkinta.
 Se Vuosaaren murhatutkinnasta tuli viimeistään sillä hetkellä, kun Aarnion nimi kirjattiin tutkintapyötäkirjaan kohtaan epäilty.
 Aarnion puolustus kiistää jyrkästi murhaepäilyn.
 Aarnion asianajaja  Riitta Leppiniemi  on todennut, että poliisilla ei ollut tietoa palkkamurhasuunnitelmasta.
 Puolustus pitää henkirikostutkintaa käsittämättömänä ja sen tutkintatoimia jopa kiusantekona.
 Kun hovioikeus vapautti viime kesäkuussa Aarnion  odottamaan huumetuomion ratkaisua, tämä ei ennättänyt nauttia vapaudesta montakaan viikkoa. Aarnio ja Vilhunen napattiin heinäkuussa tutkintavankeuteen epäiltyinä palkkamurhasta.
 Jukka Haavisto. Sama mies, joka johti Aarnion huumetutkintaa. Riitta Leppiniemi. Sama nainen, joka on ollut viime vuodet Aarnion asianajaja.
 Aarnion osalta rikosepäily on äärimmäisen poikkeuksellinen.
 Kyse on rikostermein sanottuna epävarsinaisesta laiminlyöntirikoksesta.
 Tutkinnassa katsotaan, että Aarnion olisi tullut virka-asemansa vuoksi ryhtyä toimiin estääkseen palkkamurhan, jos hänellä oli siitä tietoa.
 Koska Aarnio on taustataan poliisi, henkirikostutkintaa johtaa syyttäjä.
 Hän on kihlakunnansyyttäjä  Jukka Haavisto . Sama mies, joka johti Aarnion kohdistuvaa huumetutkintaa.
 Aarniota puolustaa Riitta Leppiniemi. Sama nainen, joka on ollut viime vuodet Aarnion asianajaja.
 Eikä se ole ihme. Se on pelin henki. Ja sama asetelma jatkuu murharikostutkinnassa.
 Haavisto ja Leppiniemi ovat kohdanneet lukuisia kertoja viime vuosien aikana.
 Ja he ovat olleet lähes kaikista mahdollisista Aarnion rikosprosessiin liittyvistä asioista täysin eri mieltä keskenään viime vuosien aikana.
 Eikä se ole ihme. Se on pelin henki. Ja sama asetelma jatkuu murharikostutkinnassa.
 Tottakai puolustus on usein eri mieltä kuin tutkinnanjohto.
 Mutta kiinnostavaa on, että henkirikostutkinnassa osapuolet ovat eri mieltä jopa siitä, kuinka poikkeuksellisesta tutkinnasta on kyse.
 – Suomessa ei koskaan aiemmin ole tällaista tutkintaa nähty, sanoi Aarnion asianajaja Riitta Leppiniemi minulle muutama päivä sitten.
 Hetki tuon puhelinkeskustelun jälkeen soitin tutkinnanjohtaja Jukka Haavistolle.
 – Kyllähän näitä laiminlyöntijuttuja on ollut useitakin, Haavisto totesi.
 Sen jälkeen syyttäjä päättää, nähdäänkö Suomessa vuosituhannen murhaoikeudenkäynti.
 Tosiasia on, että meneillään oleva henkirikostutkinta laiminlyöntirikoksena on äärimmäisen harvinainen.
 Suomessa on ollut muutama hukkumistapaus, jossa henkirikoksesta on tuomittu henkilö, joka itse ei ole konkreettisesti ollut kansankielellä sanottuna "tappamassa" uhria.
 Tuomio on tullut laiminlyönnistä eli siitä, että tuomittu on laiminlyönyt sen, että olisi yrittänyt estää kuoleman.
 Tiettävästi Suomessa ei kuitenkaan koskaan ole nostettu syytteitä sellaisesta laiminlyöntirikoksesta, jossa epäillyllä olisi ollut tietoa murhasuunnitelmasta, mutta hän ei olisi siihen puuttunut.
 Sitä ennen uudessa murhatutkinnassa ketään ei ole todettu syylliseksi. Se on hyvä jokaisen muistaa.
 Jari Aarnion murhatutkinta jatkuu kesän yli.
 Jutussa on annettu loppulausunnot, ja tällä hetkellä tehdään jotain tutkintatoimia.
 Tutkinnanjohtaja arvioi Ylelle, että juttu saadaan syyttäjälle kesälomien jälkeen syksyllä.
 Sen jälkeen syyttäjä päättää, nähdäänkö Suomessa vuosituhannen murhaoikeudenkäynti.
 Jos näin tapahtuu, sen jälkeen vasta tuomioistuin päättää, onko joku syyllistynyt henkirikokseen.
 Sitä ennen uudessa murhatutkinnassa ketään ei ole todettu syylliseksi. Se on hyvä jokaisen muistaa.
 Päivi Happonen
 Kirjoittaja on Ylen toimittaja, joka on seurannut Aarnioon kohdistuneita rikosprosesseja. Hän tekee rikos- ja oikeusjuttuja Ylelle radioon, televisioon ja verkkoon.
 Lue myös:
 Aarnion asianajaja Ylelle: "Tämä on Aarniolle pettymys, hän ei ole syyllistynyt siihen, mistä hänet on tuomittu"
 Aarnio istuu 13 vuoden tuomiosta nyt 3 vuotta, miten se on mahdollista? Tässä vuosituhannen huumejutun kiinnostavimmat luvut
 Jari Aarnio määrättiin heti vankilaan törkeistä huumerikoksista, Aarniolla nyt 13 vuoden tuomio – Joutuu maksamaan valtiolle yli miljoona euroa

Päivi Happonen: Aarnio on nyt linnassa, mutta tuomitaanko hänet vielä elinkautiseen murhasta?  Vuosituhannen murhatutkinta valmistuu syksyllä


Pirkanmaan käräjäoikeus on antanut tuomion Suomessa ainutlaatuisessa putkiriidassa. Tamperelaiset taloyhtiöt hävisivät riidan miljoonakorvauksista käräjäoikeudessa.
 Neljä Haapalinnassa sijaitsevaa asunto-osakeyhtiötä  vaati yhteensä 1,7 miljoonan euron korvauksia  Tampereen Vedeltä muutaman vuoden ikäisten lämminvesiputkien rikkoutumisesta.
 Vastaavia ennenaikaisia kuparisten käyttövesiputkien syöpymisiä on tapahtunut myös muualla Suomessa. Oikeutta käydään myös Nurmijärvellä, jossa taloyhtiö on haastanut rakennusyhtiön.
 Tamperelaiset asunto-osakeyhtiöt joutuivat vaihtamaan kupariset käyttövesiputket komposiittiputkeen, koska putkissa oli kymmeniä syöpymiä.  Putket rikkoi  asianajaja  Markku Sinivaaran  mukaan pistekorroosio.
 Asunto-osakeyhtiöt vetoavat, että vesi on aiheuttanut tämän korroosion.
 Käräjäoikeuden mukaan asiassa jäi kuitenkin osoittamatta, että Tampereen Veden toimittama talousvesi olisi syynä yhtiöiden talojen putkistoissa ilmeneviin pistekorroosiovuotoihin.
 Oikeuden mukaan putkivuotojen esiintyminen vain joissakin taloissa viittaa vahvasti muuhun syyhyn kuin veden ominaisuuksiin.
 Vaatimukset vahingon korvaamisesta hylättiin. Taloyhtiöt joutuvat korvaamaan 87 000 euron oikeudenkäyntikulut yhteisvastuullisesti. Oikeus alensi oikeudenkäyntikuluja puoleen, koska taloyhtiöillä oli oikeuden perusteltu syy nostaa oikeudenkäynti.
 – Vaikka näyttö ei sittemmin ole oikeudenkäynnissä osoittautunut riittäväksi, on kantajilla ollut perusteltu syy nostaa oikeudenkäynti, jonka aikana on saatu lisää selvitystä asiaan, oikeus perustelee.
 Oikeuden mukaan asukkaat joutuvat maksamaan aiheutuneet oikeuskulut vastikkeiden muodossa.
 Putkivuodot alkoivat pian rakentamisen jälkeen
 Syöpymisiä oli Tampereella yli kymmenessä talossa. Talot on rakennettu pääosin 2000-luvun alkupuolella. Putkivuodot alkoivat heti muutama vuosi rakentamisen jälkeen. Kaikki taloyhtiöt eivät hakeneet oikeudessa korvauksia.
 Putkivuodoista kärsineet talot sijaitsevat lähellä Hyhkyn vedenottamoa. Tampereen Vesi kiisti oikeudessa, että putket olisivat rikkoutuneet Hyhkyn pohjavesilaitoksen veden takia.
 – Tämä on tietysti periaatteellinen ja varmaan koko Suomen vesihuoltolaitosten kannalta merkittävä ja suurisuuntainen asia, Tampereen Veden toimitusjohtaja  Petri Jokela  sanoi oikeuskäsittelyn alkaessa  toukokuussa Ylelle .
 Onko syy piissä?
 VTT on tutkinut satoja kupariputkia kymmeniltä asuinalueilta. Havintojen mukaan puhjenneiden putkien sisäpintaan on saostunut hauras piipitoinen kerros, joka korvaa kuparia suojaavan oksidikerroksen. Tämän vuoksi kupariputki voi syöpyä paikallisesti nopeasti.
 Piitä on yleisesti Suomen pohjavesissä. Suurin mysteeri on se, miksi piipitoinen kerros syrjäyttää kuparin oksidikerroksen pääosin 2000-luvulla rakennetuissa taloissa.
 Tamperelaiset taloyhtiöt vetosivat tähän VTT:n tutkimukseen. Vesilaitoksen mukaan piipitoinen kerros putkessa ei riitä selittämään syöpymistä.
  Lue lisää:
 Oikeus ratkoo ennenaikaisesti syöpyneiden kupariputkien mysteeriä: "Tämä on koko Suomen vesihuoltolaitosten kannalta merkittävä asia"  6.5.2019)
 Tamperelaiset taloyhtiöt vaativat vesilaitokselta miljoonakorvauksia putkien syöpymisistä – vastaavia selittämättömiä tapauksia ympäri Suomea  (29.1.2019)
 Jatkuvat putkirikot veivät uskon hanaveteen Tampereen Haapalinnassa – ”Kannan juomavedet marketeista"  (21.2.2018)

Usean taloyhtiön kupariputket menivät piloille muutamassa vuodessa – syy jää mysteeriksi, asukkaat hävisivät oikeudessa


Summary: Ydinjäteyhtiö Posiva kertoi tällä viikolla, että Eurajoen Olkiluodossa ovat alkamassa yhteensä noin 500 miljoonan euron ydinjätteen loppusijoitusinvestoinnit.

Rakennusyhtiö Skanska rakentaa ydinjäteyhtiö Posivalle käytetyn ydinpolttoaineen kapselointilaitoksen Eurajoen Olkiluotoon. Sopimuksen arvo Skanskalle on noin 45 miljoonaa euroa.
 Posiva  julkisti tiistaina  ydinpolttoaineen loppusiijoitusta koskevan noin 500 miljoonan euron jätti-investoinnin.
 Skanska on toteuttanut aikaisemmin Olkiluodon alueella lukuisia ydinvoimaprojekteja.
 Kapselointilaitoksen on suunniteltu valmistuvan kesällä 2022. Laitos on kooltaan noin 11 500 kerrosneliömetriä. Siihen tulee betonirakenteita noin 16 000 kuutiota.
 – Rakennus on kokonaistilavuudeltaan suunnilleen samankokoinen kuin esimerkiksi Turun linna, kuvailee Skanskan Satakunnan tulosyksikön johtaja  Kari Sundelin .
 Posiva aloittaa omistajiensa Olkiluodon ja Loviisan ydinvoimalaitosten käytetyn polttoaineen loppusijoituksen 2020-luvulla.
 Käytetty ydinpolttoaine pakataan kapselointilaitoksessa kuparivalurautakapseleihin.
 Tarkastuksen jälkeen kapselit loppusijoitetaan peruskallioon syvälle maan alle louhittuun luolastoon eli  Onkaloon .
 Posivalla on loppusijoituslaitokselleen valtioneuvoston vuonna 2015 myöntämä rakentamislupa. Loppusijoituksen aloitusta edeltää vielä käyttölupaprosessi.

Skanska rakentaa Posivalle käytetyn ydinpolttoaineen kapselointilaitoksen – "Turun linnan kokoinen rakennus"


Summary: YK ja Euroopan komissio ovat vedonneet Italiaa päästämään aluksen ihmiset maihin.

Kaksi siirtolaista haettiin saksalaisesta Sea-Watch-aluksesta yöllä lääketieteellisistä syistä. Asiasta kertoi avustusjärjestö.
 19-vuotias sairas mies ja tämän nuorempi veli haettiin pois aluksesta, joka ei ole saanut lupaa päästää ihmisiä maihin Lampedusan satamassa. Lampedusan saari sijaitsee Maltan ja Tunisia välissä Välimerellä.
 Aluksessa on vielä 40 siirtolaista.
 Laiva tuli viranomaisten kielloista huolimatta satamaan oltuaan merellä kaksi viikkoa. Aluksen kapteeni  Carola Rackete  kommentoi evakuointia.
 Sea-Watch-aluksen kapteeni Carola Rackete. EPA / Till M. Egen / Handout / Sea-Watch
 – Me emme voi odottaa jokaisen laivalla olevan sairastuvan vakavasti ennen kuin Eurooppa tunnustaa heidän ihmisoikeutensa.
 Rackete on sanonut olevansa valmis menemään vankilaan, jotta voi tuoda siirtolaisia turvaan.
 Siirtolaisten siirrot mahdollisia?
 Italian viranomaiset ovat nousseet laivaan ja yrittäneet rauhoitella laivalla olevia sillä, että ratkaisu olisi lähellä.
 EU ja YK ovat vedonneet Italian hallitukseen, että se päästäisi siirtolaiset maihin aluksesta.
 EU:n muuttoliikekomissaari  Dimitris Avramopoulos  sanoi torstaina Brysselissä, että aluksen tapausta yritetään ratkaista useiden jäsenmaiden kesken, jotta siirtolaiset voidaan siirtää muihin maihin, kunhan he ovat päässeet laivasta.
 YK:n pakolaisjärjestön tiedottaja on ollut pahoillaan, että tilanne on mennyt tämänkaltaiseksi.
 – Meriltä pelastaminen on vuosisatoja vanha traditio, johon velvoittavat merilait. Avustusjärjestöt ja alukset ovat pelastaneet tuhansia henkiä viime vuosina Välimerellä,  BBC  kertoi tiedottaja  Charlie Yaxleyn  kommentoineen.
 Salvinin pää ei käänny
 Italian sisäministeri , oikeistopopulisti  Matteo Salvini  ei kuitenkaan ole taipunut asiassa.
 Hän julkaisi keskiviikkona videon, jossa hän ilmoitti, ettei salli yhdenkään siirtolaisen nousta aluksesta maihin ja uhkasi hälyttää poliisit paikalle. Hänen mukaansa aluksen piti matkata Maltalle.
 Salvini on myös vaatinut, että alus otetaan haltuun ja avustustyöntekijät pidätettäisiin.
 Sisäministeri Matteo Salvini kommentoi laivaa televisio-ohjelmassa 26. kesäkuuta.  Riccardo Antimiani / EPA
 Huolimatta Salvinin tiukasta linjasta siirtolaisia tulee jatkuvasti Italiaan meriteitse. Italian sisäministeriön mukaan lähes 500 siirtolaista on saapunut Italian rannikolle viimeisten 16 päivän aikana.
 Italian sisäministeri on myös yritetty saada tuomioistuimen eteen toiminnastaan siirtolaislaivojen estämiseksi.  Viime viikolla  yksi oikeusjuttu häntä vastaan raukesi.
 Sea Watch 3 on ollut jumissa Välimerellä useasti.  Vuodenvaihteessa  yksi jupakka päättyi siihen, kun kahdeksan EU-maata, Italia mukaan lukien, suostui ottamaan vastaan osan laivaan pelastetuista.

Kaksi siirtolaista on haettu avustuslaivasta Italiassa – alus odottaa edelleen lupaa Lampedusan satamassa


Summary: Mansikan pääsatokaudesta ei ole tulossa kovin pitkä, joten mansikat kannattaa hankkia pakkaseen näillä näppäimillä.

Kotimaisen mansikan sesonki on juuri nyt parhaimmillaan, kun avomaan sato on kypsymässä marjatiloilla ympäri Suomen. Hedelmän- ja marjanviljelijäin liiton mukaan mansikkaa pitäisi olla myynnissä toreilla ja marketeissa pohjoista myöten.
 – Kyllä nyt on se aika, kun mansikat kannattaa ottaa pakkaseen. Pääsatokaudesta ei ole tulossa kovin pitkä, sanoo liiton toiminnanjohtaja  Miika Ilomäki .
 Yle kävi tänä aamuna toreilla ja marketeissa vertailemassa mansikan hintaa. Halvimmat 5 kilon laatikot lähtee 30 eurolla, kalleimmasta saa pulittaa 50 euroa.
 Kuinka alas mansikan hinta menee tänä vuonna? Hedelmän- ja marjanviljelijäin liitto ei suostu arvioimaan mansikan hintahaarukkaa eturistiriitaan vedoten.
 *Helsingin kauppatorilla oli myytävänä 3 kilon laatikoita hintaan 40 euroa.
 Lämmin kevät antoi hyvän alkusysäyksen kasvukaudelle
 Kouvolan torilla myytiin tänä aamuna mansikkaa aurinkoisessa säässä. Pyry Sarkiola / Yle
 Mansikka lähti tänä vuonna kasvamaan hyvin huhti-toukokuussa, sillä kevät oli lämmin.
 – Kukinta oli runsas ja pölyttäjiä oli hyvin liikkeellä. Sadon muodostumiselle saatiin hyvä alkusysäys, sanoo Ilomäki.
 Ilomäki arvioi, että mansikkasadon määrä tulee tänä vuonna olemaan tavanomaisella tasolla.
 Mansikka viihtyy hyvin Suomen suvessa ja viileä jopa parantaa mansikan makua: Suomessa lämpötilavaihtelut yön ja päivän välillä ovat suuria, mikä saa sokerin syntymään.
 – Ei haittaa vaikka olisi vähän viileä kesä, koska siitä se mansikan maku syntyy, Ilomäki sanoo.
 Kasvihuoneesta saa mansikkaa lokakuulle asti Suomen päälajike on polka, jota on 65 prosenttia tuotannosta. Mansikkaa viljellään etelärannikolra eteläiseen Lappiin. Perinteisiä mansikkamaakuntia ovat Pohjois-Savo ja Varsinais-Suomi. Kotimaista mansikan pääsato on avomaalta keskikesällä. Kasvutunneleista ja kasvihuoneista saa marjaa syys-lokakuulle asti.
 Lue lisää:
 Uudenlaiset pistokokeet myyntikojuille todistavat: suomalaisena myyty mansikka saattaakin olla ulkomaalaista
 Ei enää parinkympin laatikoita – Kesän mansikkalaatikoiden hinta pysynee 35 eurossa
 Mansikkasato on pian parhaimmillaan: Aurinkoinen alkukesä toi makeat marjat

Mitä mansikka maksaa juuri nyt? Yle keräsi tämän aamun hinnat ympäri Suomen


Summary: Nurminen Logistics oli pyytänyt virastoa selvittämään, onko VR syyllistynyt määräävän markkina-aseman väärinkäyttöön Suomen ja Venäjän välisissä rahtikuljetuksissa.

Kilpailu- ja kuluttajaviraston mukaan VR ei ole rajoittanut kilpailua Suomen ja Venäjän välisissä rahtikuljetuksissa. Nurminen Logistics oli pyytänyt virastoa selvittämään, onko VR syyllistynyt määräävän markkina-aseman väärinkäyttöön.
 Yhtiön mukaan VR oli perinyt logistiikkayrityksiltä huomattavasti korkeampia hintoja verrattuna logistiikkapalvelujen loppuasiakkaisiin kuten metsäteollisuusyrityksiin. Hinnoittelu koski rautateiden vetopalvelua.
 Selvitys: Ei kilpailun rajoittamista
 Kilpailu- ja kuluttajaviraston mukaan VR on tietyissä tilanteissa suosinut hinnoittelussaan loppuasiakkaita, mutta riittävää näyttöä kilpailun rajoittamisesta ei löytynyt. Lisäksi VR oli muuttanut hinnoitteluaan viraston selvitysten aikana.
 – Olemme tyytyväisiä, että KKV on tässäkin tutkinnassa vahvistanut näkemyksemme asiassa ja todennut, ettei VR:n menettely ole johtanut kilpailun rajoittumiseen, sanoo VR Transpointin johtaja  Martti Koskinen  yhtiön tiedotteessa.
 Tutkinta päätettiin lopettaa, mutta KKV:n mukaan se voi tarvittaessa ottaa ottaa asian uudelleen käsiteltäväksi, mikäli se saa uutta tietoa, jonka perusteella on syytä epäillä VR:n menettelyn olevan kilpailulain vastaista.
 Hinnoittelua pähkäilty ennenkin
 VR:n hinnoittelua on puitu aiemminkin. Esimerkiksi kouvolalainen Easmar Logistics oli  pyytänyt virastoa tutkimaan  VR:n toimia Suomen ja Venäjän välisessä rahtiliikenteessä. Yhtiö kuitenkin peruutti pyyntönsä ja  KKV poisti  asian käsittelystä vuonna 2017.
 Viime syksynä Rautatiealan sääntelyelin puolestaan päätti, että VR:n  pitää kohtuullistaa  rajaliikennepalvelunsa hinnoittelua yksityiselle Fenniarail -yhtiölle.

Kuljetusyritys pyysi selvitystä VR:n epäreilusta hinnoittelusta – Päätös: Suosi joitakin asiakkaita, mutta kilpailua ei rajoitettu


Summary: Warelius-palkinnot ovat suuruudeltaan 12 000 euroa.

Suomen tietokirjailijoiden Warelius-palkinnot saavat historian professori  Markku Kuisma  ja opetusneuvos  Teuvo Nyberg . Palkinnot ovat suuruudeltaan 12 000 euroa.
 Kuisma on tuotannossaan keskittynyt erityisesti talous- ja yrityshistoriaan ja on kirjoittanut useita tietokirjoja Suomen taloushistoriasta ja politiikasta.
 Nyberg teki uran biologian ja maantiedon opettajien koulutuksessa ja on muun muassa kirjoittanut alansa oppikirjoja.

Parhaat tietokirjailijat palkittiin: voitto taloushistorioitsijalle ja oppikirjojen tekijälle


Summary: Jutusta voi tulla merkittävä ennakkotapaus. Käräjäoikeuden vapauttamia kuntapäättäjiä syytettiin rikoslain eivätkä hallintolain nojalla.

Lapin käräjäoikeus on vapauttanut virkarikoksista epäillyt Kittilän kuntapäättäjät syytteistä. Käräjäoikeus hylkäsi 27 kuntapäättäjää ja yhtä muuta henkilöä vastaan nostetut syytteet törkeästä virkavelvollisuuden rikkomisesta ja työturvallisuusrikoksesta laajalti huomiota saaneessa oikeusjutussa.
 Kerromme asiasta pian lisää.
 Jutussa  oli kyse siitä , toimivatko virkarikoksista syytetyt Kittilän kuntapäättäjät tietoisesti vastoin lakia kunnanjohtaja Anna Mäkelän erottamisprosessissa. Itse irtisanomisen hallinto-oikeus totesi jo aiemmin tapahtuneen laittomasti.
 Syytettynä oli kaikkiaan 27 kuntapäättäjää ja Mäkelän irtisanomista valmistelleen valiokunnan sihteeri. Syyttäjä vaati KRP:n esitutkinnan pohjalta lähes kaikille syytetyille ehdollista vankeutta törkeästä virka-aseman väärinkäytöstä ja osalle lisäksi virka-aseman väärinkäytöstä ja työturvallisuusrikoksesta.
 Jutussa käsitellyt tapahtumat ajoittuvat vuosille 2013-2015. Raskas ja monipolvinen prosessi on vaikeuttanut monin tavoin Kittilän kuntapäätöksentekoa, sillä iso osa valtuutetuista on rikossyytteiden vuoksi pidätetty luottamustehtävistä niin sanotun Lex Kittilän nojalla.
 Ainutlaatuiseksi oikeudenkäynnin teki jutun laajuuden lisäksi se, että kuntapäättäjien syytteet perustuivat rikoslakiin, ei hallintolakiin. Rikossyytteessä syytetyt vastaavat syytteisiin henkilökohtaisesti ja rangaistus on niin ikään henkilökohtainen.
 Mikäli, kuten todennäköistä on, Kittilän oikeudenkäynti päätyy aikanaan korkeimpaan oikeuteen asti, siitä tulee merkittävä ennakkotapaus kuntien luottamushenkilöiden rikosvastuusta.

Kittilän kuntapäättäjille vapauttava tuomio ainutlaatuisessa virkarikosoikeudenkäynnissä – kaikkien 28 syytteet hylättiin


Summary: Kysy tässä sosiaalisesta mediasta. Some-tutkija Salla-Maaria Laaksonen ja "Yle-tyyppi" Sami Koivisto vastaavat yleisön kysymyksiin iltapäivällä.

Kysymykset somen käytöstä ja roolista jokaisen elämässä ovat pinnalla.
 Eurovaalien yhteydessä nousi esiin huoli vaalivaikuttamisesta. Kirjeenvaihtaja  Petri Raivio  raportoi siitä, kuinka Facebook  varautui estämään valetilien käytön .
 Köyhissä maissa ongelma kärjistyy. Esimerkiksi Etelä-Sudanissa on somen kautta levitetty vihapuhe  johtanut jopa veritekoihin .
 Twitter, Instagram ja Facebook tuntuvat tunkeutuvan kaikkialle. Viimeksi Facebookin vientintäjohtaja  Nick Glegg  hätkähdytti  uutisella  some-jätin suunnittelemasta kryptovaluutta Librasta.
 Tässä voit kysyä sosiaalisesta mediasta asiantuntuntijoilta: tutkija  Salla-Maaria Laaksonen  on selvittänyt sitä, mitä somen perusteella on mahdollista ennakoida.
 Helsingin yliopiston kuluttajakeskuksen tutkijana toimivan Laaksosen työstä  voit lukea tästä .
 Toisena vastaajana on Ylen vuorovaikutuspäällikkö  Sami Koivisto . "Yle-tyyppinä" tunnetun Samin aktiivisuus sosiaalisessa mediassa on johtanut jopa uhkauksiin. Erään sellaisen tilanteen selvittämisestä Sami Koivisto  kirjoittaa tässä .
 Tämän jutun kommenttipalstalla voit nostaa esiin someen liittyviä kysymyksiä – esimerkiksi nimen tai nimimerkin käytöstä, sananvapaudesta ja moderoinnista. Kysyä voi myös alustayhtiöiden roolista ja siitä, kuinka some-bisnes käyttää annettuja tietoja.
 Salla-Maria Laaksonen vastaa kysymyksiin 14.00–15.30, Sami Koivisto hieman myöhemmin.
 Esittääksesi kysymyksiä tarvitset Yle-tunnuksen. Sen  voit luoda tässä .
 Mikä askarruttaa somessa? Tässä on tilaisuus kysyä, mutta pysytään asiallisina!

Kysy somesta: Toteutuuko sananvapaus? Koheneeko keskustelun taso? Kuinka alustayhtiöt käyttävät tietojamme?
Some-gurut vastaavat kello 14


Summary: Pride-viikkoon osallistuessaan organisaation kannattaa varautua kertomaan, mitä konkreettista aiotaan tehdä.

“Häpeäisitte! Kaikki näkevät tuon pinkkipesunne läpi.”
 “Pride on mielenosoitus teidän kaltaisianne toimijoita vastaan, ja te ette voi olla samanaikaisesti mielenosoituksen kohteena ja osallistujana.”
 “Niin kauan kuin Puolimatka saa vapaasti levittää vihaansa, ei teidän toiminnallanne ole mitään tekemistä yhdenvertaisuuden edistämisen kanssa.”
 Jyväskylän yliopisto julkaisi pride-viikon aluksi sosiaalisessa mediassa logonsa sateenkaaren väreissä ja sen yhteydessä tekstin "Jyväskylän yliopisto on kaikkien yliopisto".
 Julkaisu ei miellyttänyt kaikkia, vaan keräsi varsinkin Twitterissä ja Instagramissa paljon negatiivista huomiota. Alun lainaukset ovat Instagram-käyttäjien kommentteja yliopiston julkaisuun.
 Ongelmaksi nähdään professorin lausunnot
 Osa kommentoijista piti yliopiston osallistumista pride-viikkoon ristiriitaisena, koska kaikkien mielestä yliopisto ei tee tarpeeksi työtä seksuaali- ja sukupuolivähemmistöjen oikeuksien edistämiseksi.
 Moni näki ongelmaksi kasvatustieteiden professori  Tapio Puolimatkan  julkisuudessa esittämät väitteet ja sen, että Puolimatka toimii Jyväskylän yliopistossa edelleen professorina.
 Puolimatka on muun muassa sanonut  joidenkin tutkijoiden esittäneen , että mielikuvat seksuaalisen suuntautumisen synnynnäisyydestä ja muuttumattomuudesta luovat perustan kampanjalle pedofiilien seksuaalioikeuksien puolustamiseksi.
 Puolimatkan toimintaan vedoten Jyväskylän yliopistoa on pride-viikolla syytetty pinkkipesusta, eli seksuaalivähemmistöjen oikeuksien näennäisestä edistämisestä oman maineen kiillottamiseksi.
 Puolimatka itse toteaa, ettei ole saanut yhtään täsmennettyä kritiikkiä siitä, miten hän on on loukannut yhdenvertaisuutta.
 – Kristittynä minulle kaikki ihmiset ovat yhdenvertaisia, kaikki ihmiset on luotu Jumalan kuvaksi. Se on minun peruslähtökohtani.
 Parhaiten hän uskoo parantavansa sukupuoli- ja seksuaalivähemmistöjen asemaa omalta osaltaan opettamalla asianmukaisesti, rehellisesti ja totuudenmukaisesti sekä kunnioittamalla jokaisen opiskelijan oikeuksia ilmaista näkemyksensä avoimesti.
 "Arvasimme, että aihe herättää keskustelua"
 Twitterissä Jyväskylän yliopisto vastasi kommentoineille lyhyesti, että tasa-arvo on yliopistolle tärkeää ja sen eteen tehdään työtä, kiitti kommenteista ja toivotti hyvää Pride-viikkoa.
 Tätä juttua varten Jyväskylän yliopistolta ei saatu ketään haastatteluun, vaan viestintäpäällikkö  Liisa Harjula  toimitti kommentit sähköpostilla.
 Harjulan mukaan Jyväskylän yliopisto osallistui pride-viikkoon sosiaalisen median kanavissaan, koska tasa-arvotyö on jatkuvaa, ja yliopisto haluaa olla pride-viikolla mukana tiellä kohti yhdenvertaisuutta.
 – Haluamme taata syrjimättömän opiskeluympäristön kaikille. Käymme koko ajan keskustelua opiskelijoiden kanssa, työskentelemme tiiviisti yhteistyössä ylioppilaskunnan kanssa ja ratkomme heidän kanssaan tasa-arvoon ja yhdenvertaisuuteen liittyviä kysymyksiä, Harjula toteaa sähköpostissa.
 Korjaustoimenpiteiksi yhdenvertaisuuden parantamiseen hän mainitsee häirintäyhdyshenkilöt, jotka ovat opiskelijoiden tukena heidän kohtaamissaan vaikeuksissa. Lisäksi yliopistolla toimii hyvinvointineuvojia, joihin voi ottaa yhteyttä.
 Harjulan mukaan yliopistolla arvattiin, että sateenkaarilipun käyttäminen herättää keskustelua ja tunteita. Entä koetaanko yliopistolla kritiikin olevan aiheellista?
 – Olemme iloisia siitä, että olemme saaneet myös paljon positiivista palautetta ja kannustusta, Harjula vastaa.
 Hänen mukaansa pride-viikko ei näy yliopiston toiminnassa muuten kuin sosiaalisessa mediassa.
 "Kaikki ei ole pinkkipesua"
 Jyväskylän yliopisto ei ole ainoa organisaatio, joka on pride-viikkoon osallistuessaan ollut kritiikin kohteena. Myös esimerkiksi Suomen evankelis-luterilaisen kirkon rooli Helsinki Priden yhteistyökumppanina on nähty ristiriitaisena.
 Setan pääsihteeri  Kerttu Tarjamon  mielestä pride-viikkoon osallistuvien organisaatioiden on tärkeä tiedostaa, että yhdenvertaisuudessa ei ole kysymys vain yhdestä viikosta, jolloin nostetaan lippu salkoon.
 – Täytyisi oikeasti miettiä, miten yhdenvertaisuutta toteutetaan ympäri vuoden niin, että se todella siirtyy arkipäivään. Joillekin siinä on kysymys syrjinnästä, vihapuheesta ja monenlaisesta epäasiallisesta kohtelusta.
 Jyväskylän yliopistolla on Tarjamon mielestä pohdittavaa siinä, minkälaista ilmapiiriä Puolimatkan julkiset kannanotot luovat yliopistoyhteisöön. Hän muistuttaa, että yliopistoilla, kuten muillakin koulutusta järjestävillä tahoilla, on lainmukainen velvoite edistää yhdenvertaisuutta.
 Pinkkipesu-termin kanssa Tarjamo kehottaa kuitenkin olemaan varovainen. Jo pelkän sateenkaarilipun julkaisemisen takana saattaa olla organisaation sisällä vuosien mittainen työ.
 – Kaikissa tilanteissa ei ole kyse pinkkipesusta, vaikka organisaation toiminnassa olisi vielä yhdenvertaisuuden näkökulmasta korjattavaa.
 Olennaista Tarjamon mukaan on keskustelu. Jos väriä tunnustetaan, täytyisi olla valmiina kertomaan, miten organisaatio aikoo toiminnassaan edistää sukupuoli- ja seksuaalivähemmistöjen asemaa.
 – Jos sitä ei heti itse kerro, siihen kannattaa varautua, että ihmiset tulevat kysymään, Tarjamo lisää.
 Opiskelijat kohdanneet ongelmia
 Kasvatustieteitä Jyväskylän yliopistossa opiskelevat  Venla-Vanamo Asikainen  ja  Susi Nousiainen  toivoisivat yliopistolta näkyvämpää toimintaa ja parempaa alttiutta keskusteluun. Asikainen kuuluu itse seksuaalivähemmistöön ja Nousiainen sukupuolivähemmistöön.
 – Äkkiseltään ei tule mieleen konkreettisia toimia, joilla yliopisto olisi ottanut kantaa yhdenvertaisuuteen tai tehnyt sitä arjessa näkyväksi sinä aikana kun minä olen täällä opiskellut, vuonna 2013 opintonsa aloittanut Asikainen toteaa.
 Venla-Vanamo Asikainen. Isto Janhunen / Yle
 Hän itse ei ole kokenut syrjintää, mutta kertoo osan ystävistään joutuneen vähemmistöasemansa takia ongelmallisiin tilanteisiin yliopistolla.
 – Se tuntuu minusta suoraan sanottuna kamalalta. Jos tällaista tapahtuu, organisaation toiminnassa on jotakin sellaista, mitä ehdottomasti pitäisi muuttaa.
 Sukupuolten tasa-arvosta valtavirtaa
 Susi Nousiainen on puolestaan tyytyväinen siihen, että Jyväskylän yliopistolla on toiminnallinen tasa-arvosuunnitelma, jota päivitetään aktiivisesti. Lisäksi yliopiston verkkosivuilta löytyy helposti ohjeet, mitä tehdä, jos kohtaa häirintää tai havaitsee epäkohdan.
 Susi Nousiainen. Isto Janhunen / Yle
 Nousiainen ei halua nähdä Tapio Puolimatkan lausuntoja ja professorina toimimista esteenä yliopiston kehittymiselle yhdenvertaiseksi ympäristöksi.
 – Hän kuitenkin on aika pieni sivuhenkilö siinä, miten rakennamme yliopistoamme, opiskeluympäristöämme ja työympäristöämme yhdenvertaisiksi. Ja miten visioimme sitä, millaisiksi haluamme rakentaa tulevaisuuden täällä niin, että kaikki pystyvät käyttämään resurssejaan parhaalla mahdollisella tavalla.

"Teillä ei ole oikeutta käyttää Pride-tunnuksia" – Jyväskylän yliopistolta tivataan sateenkaarilipun sijaan toimia yhdenvertaisuuden eteen


Summary: Keskustan puheenjohtajakisassa ovat mukana nyt puolustusministeri Antti Kaikkonen ja elinkeinoministeri Katri Kulmuni.

Kansanedustaja  Mikko Kärnä  (kesk.) ei lähde tavoittelemaan keskustan puheenjohtajuutta.
 – En ole käytettävissä keskustan puheenjohtajaksi syksyn 2019 puoluekokouksessa. Koen, että oma profiilini on sen verran ristiriitainen ja tunteita herättävä, etten palvelisi puoluetta parhaalla tavalla tässä tehtävässä, Kärnä sanoi tiedotustilaisuudessaan eduskunnan Valtiosalissa.
 Kärnä on toisen kauden kansanedustaja Lapin vaalipiiristä. Viime vaalikaudella Kärnä nousi eduskuntaan varasijalta, kun pitkäaikainen parlamentaarikko  Paavo Väyrynen  päätti jatkaa työskentelyä Euroopan parlamentissa.
 Kärnä pääsi viime kevään eduskuntavaalien jälkeen hallintovaliokunnan sekä maa- ja metsätalousvaliokunnan jäseneksi. Ennen kansanedustajan uraa Kärnä työskenteli Enontekiön kunnanjohtajana.
 Kärnä tuli viime eduskuntakaudella tunnetuksi aktiivisesta kirjoittelusta ja useista kannanotoistaan.
 Keskustan puheenjohtakisassa ovat nyt mukana puolustusministeri  Antti Kaikkonen  (kesk.) ja elinkeinoministeri  Katri Kulmuni  (kesk.).
 Kansanedustaja  Antti Kurvinen  (kesk.) myös kieltäytyi ehdokkuudesta, vaikka hän oli vahvasti ennakkospekulaatioissa mukana. Kurvinen haluaa keskittyä tällä kaudella eduskuntaryhmän johtajan tehtävään.
 Lue lisää:
 Kaikkonen sai haastajan: Katri Kulmuni pyrkii keskustan puheenjohtajaksi
 Antti Kaikkonen pyrkii keskustan puheenjohtajaksi: "Olen vahvalla motivaatiolla mukana"
 Kansanedustaja Antti Kurvinen ei pyri Keskustan puheenjohtajaksi

Kansanedustaja Mikko Kärnä ei tavoittele keskustan puheenjohtajuutta


Summary: Tilalle nousee Euroopan kalleimpiin kuuluva silta, jonka on määrä valmistua ensi vuoden huhtikuussa.

Italian Genovassa hävitetään tänään perjantaina viimeiset jäänteet Morandin sillasta, joka sortui viime elokuussa. Silta on määrä räjäyttää kello 10 ja 11 välissä, ja räjähdyksen odotetaan kestävän noin kuusi sekuntia.
 Voit katsoa suoraa lähetystä paikalta jutun pääkuvaa klikkaamalla.
 Räjähdyksen on määrä tuhota esimerkiksi turmasillan kaksi vielä pystyssä olevaa kannatintornia eli pylonia ja sillan vieressä sijaitsevia evakuoituja asuintaloja.
 Alueen asukkaita on kehotettu pysymään sisätiloissa ja pitämään ikkunat kiinni aamusta iltapäivään. Myös osa läheisistä moottoriteistä on pois käytöstä perjantaina.
 Räjäytys on osa yli kilometrin mittaisen sillan purkuoperaatiota, joka on ollut käynnissä alkuvuodesta lähtien.
 Hankkeet myöhässä, mafia mukana
 Tällä viikolla ovat alkaneet myös Morandin turmasillan tilalle rakennettavan sillan rakennustyöt. Sillan on suunnitellut tunnettu italialainen arkkitehti  Renzo Piano , ja sen kustannusarvio on reilut 200 miljoonaa euroa. Tämä tekee siltaprojektista yhden Euroopan kalleimmista.
 Italian liikenneministeri  Danilo Toninelli  on vakuuttanut, että uusi silta valmistuu ja otetaan käyttöön vuoden 2020 huhtikuun puoliväliin mennessä.
 Morandin sillan purkutyöt alkoivat alkuvuonna. Kuva helmikuulta. Luca Zennaro / EPA-EFE
 Uuden sillan rakentamiseen on ollut Genovassa kovat paineet. Morandin sillan romahtaminen on hidastuttanut esimerkiksi elinvoimaisen Genovan sataman tavaraliikennettä. Silta oli tärkeä kulkuväylä, sillä se yhdisti Ranskaan johtavan valtatien ja pohjoiseen kohti Milanoa johtavan tien.
 Vanhan sillan purku- ja uuden rakennustyöt ovat kuitenkin viivästyneet kuukausia alkuperäisestä aikataulusta. Hankkeeseen epäillään päässeen käsiksi myös Italian rikollisjärjestöjen. Purkutöihin osallistuneen Tecnodem-yrityksen edustajia pidätettiin kesäkuussa  mafiayhteyksistä  epäiltyinä.
 Reilun kilometrin mittaisen Morandin sillan eli Polceveran maasillan noin 200 metriä pitkä keskiosa romahti viime elokuussa. Onnettomuudessa kuoli 43 ihmistä. Romahduksen on arvioitu johtuneen sillan rakenteellisesta heikkoudesta ja puutteellisesta ylläpidosta.
 Vanhan sillan purun ja uuden rakentamisen maksaa sillan ylläpidosta vastannut Autostrade d’Italia -yhtiö. Yhtiö on myös maksanut korvauksia esimerkiksi romahduksen myötä kotinsa menettäneille.
 Aiheesta aiemmin:
 Näin puretaan silta – Genovan turmasillan purku alkoi, uudelle tulee hintaa arviolta 202 miljoonaa euroa
 “Me olemme Pekingin silmissä pähkinän kokoisia” – Kiinan uusi silkkitie vie pian Italiaan, mutta millä hinnalla?
 Miksi silta romahti Genovassa? Italiassa on syytetty huonoa rakennustekniikkaa, myrskysäätä, vilkasta liikennettä  ja jopa Euroopan unionia

Loputkin Genovan sortuneesta sillasta räjäytetään tänään murskaksi  – Katso suorana, miten silta tuhotaan noin kymmeneltä